title: Deċiżjoni tal-Kunsill 2014/383/PESK tat- 23 ta' Ġunju 2014 li testendi l-mandat tar-Rappreżentant Speċjali tal-Unjoni Ewropea fl-Afganistan

text:
               24.6.2014

               MT

               Il-Ġurnal Uffiċjali tal-Unjoni Ewropea

               L 183/60

         DEĊIŻJONI TAL-KUNSILL 2014/383/PESK
   tat-23 ta' Ġunju 2014
   li testendi l-mandat tar-Rappreżentant Speċjali tal-Unjoni Ewropea fl-Afganistan
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b'mod partikolari l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Lulju 2013, il-Kunsill adotta d-Deċiżjoni 2013/393/PESK (1) li taħtar lis-Sur Franz-Michael SKJOLD MELLBIN bħala r-Rappreżentant Speċjali tal-Unjoni Ewropea (RSUE) fl-Afganistan. Il-mandat tar-RSUE għandu jiskadi fit-30 ta' Ġunju 2014.

               (2)

               Il-mandat tar-RSUE għandu jiġi estiż għal perijodu ulterjuri ta' 8 xhur.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJON:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Franz-Michael SKJOLD MELLBIN bħala r-RSUE fl-Afganistan huwa b'dan estiż sat-28 ta' Frar 2015. Il-Kunsill jista' jiddeċiedi li l-mandat tar-RSUE jintemm qabel abbażi ta' valutazzjoni mill-Kumitat Politiku u ta' Sigurtà (KPS) u proposta tar-Rappreżentant Għoli għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi ta' politika
   Ir-RSUE għandu jirrappreżenta lill-Unjoni u jippromovi l-objettivi ta' politika tal-Unjoni fl-Afganistan, b'koordinazzjoni mill-qrib mar-rappreżentanti tal-Istati Membri fl-Afganistan. B'mod aktar speċifiku, ir-RSUE għandu:

               (a)

               jikkontribwixxi għall-implimentazzjoni tad-Dikjarazzjoni Konġunta UE-Afganistan u tal-Istrateġija l-ġdida tal-UE fl-Afganistan 2014-16, u kif xieraq, il-Ftehim ta' Kooperazzjoni UE-Afganistan dwar is-Sħubija u l-Iżvilupp;

               (b)

               jappoġġa d-djalogu politiku bejn l-Unjoni u l-Afganistan;

               (c)

               jappoġġa r-rwol ċentrali li għandhom in-Nazzjonijiet Uniti (NU) fl-Afganistan b'enfasi partikolari fuq il-kontribut għal assistenza internazzjonali kkoordinata aħjar, b'hekk jippromovi l-implimentazzjoni tal-Communiqués tal-Konferenza ta' Bonn, Chicago u Tokjo, kif ukoll Riżoluzzjonijiet rilevanti tan-NU.

         Artikolu 3
   Mandat
   Sabiex jitwettaq il-mandat, ir-RSUE għandu, f'kooperazzjoni mill-qrib mar-rappreżentanti tal-Istati Membri fl-Afganistan:

               (a)

               jippromovi l-fehmiet tal-Unjoni dwar il-proċess politiku u l-iżviluppi fl-Afganistan;

               (b)

               iżomm kuntatt mill-qrib, u jappoġġa l-iżvilupp ta' istituzzjonijiet Afgani rilevanti, b'mod partikolari l-Gvern u l-Parlament kif ukoll l-awtoritajiet lokali. Għandu wkoll jinżamm kuntatt ma' gruppi politiċi Afgani oħra u atturi rilevanti oħra fl-Afganistan, b'mod partikolari l-atturi rilevanti tas-soċjetà ċivili;

               (c)

               iżomm kuntatt mill-qrib ma' partijiet interessati internazzjonali u reġjonali rilevanti fl-Afganistan, b'mod partikolari mar-Rappreżentant Speċjali tas-Segretarju-Ġenerali tan-NU u r-Rappreżentant Ċivili Superjuri tal-Organizzazzjoni tat-Trattat tal-Atlantiku tat-Tramuntana u ma' msieħba u organizzazzjonijiet ewlenin oħrajn;

               (d)

               jagħti parir dwar il-progress miksub biex jintlaħqu l-objettivi tad-Dikjarazzjoni Konġunta UE-Afganistan, tal-Istrateġija tal-UE fl-Afganistan 2014-16, il-Ftehim ta' Kooperazzjoni UE-Afganistan dwar is-Sħubija u l-Iżvilupp u tal-Communiqués tal-Konferenza ta' Bonn, Chicago u Tokjo, b'mod partikolari fl-oqsma li ġejjin:

                           —

                           il-bini tal-kapaċità ċivili, b'mod partikolari fil-livell sottonazzjonali,

                           —

                           il-governanza tajba u l-istabbiliment tal-istituzzjonijiet meħtieġa għall-eżistenza tal-istat tad-dritt, b'mod partikolari ġudikatura indipendenti,

                           —

                           ir-riformi elettorali,

                           —

                           ir-riformi fis-settur tas-sigurtà, inkluż it-tisħiħ ta' istituzzjonijiet ġudizzjarji, tal-armata nazzjonali u tal-forza tal-pulizija, u b'mod partikolari, l-iżvilupp tas-servizz tal-pulizija ċivili;

                           —

                           il-promozzjoni tat-tkabbir, l-aktar permezz tal-agrikoltura u l-iżvilupp rurali,

                           —

                           ir-rispett għall-obbligi tal-Afganistan għad-drittijiet internazzjonali tal-bniedem, inkluż ir-rispett għad-drittijiet ta' persuni li jappartjenu lill-minoranzi u d-drittijiet tan-nisa u t-tfal,

                           —

                           ir-rispett għall-prinċipji demokratiċi u l-istat tad-dritt,

                           —

                           it-trawwim tal-parteċipazzjoni tan-nisa fl-amministrazzjoni pubblika, fis-soċjetà ċivili u, f'konformità mar-Riżoluzzjoni 1325 tal-Kunsill tas-Sigurtà tan-NU, il-proċess ta' paċi,

                           —

                           ir-rispett għall-obbligi internazzjonali tal-Afganistan, inkluża l-kooperazzjoni fl-isforzi internazzjonali għall-ġlieda kontra t-terroriżmu, it-traffikar illeċitu tad-droga, it-traffikar tal-bnedmin u l-proliferazzjoni tal-armamenti u l-armi ta' qerda massiva u materjali relatati,

                           —

                           il-faċilitazzjoni ta' assistenza umanitarja u r-ritorn b'mod ordnat ta' refuġjati u ta' persuni spostati internament, u

                           —

                           it-tisħiħ tal-effettività tal-preżenza u l-attivitajiet tal-Unjoni fl-Afganistan u l-kontribut għall-formulazzjoni tar-rapporti ta' implimentazzjoni regolari dwar l-istrateġija l tal-UE fl-Afganistan 2014-16, kif mitlubin mill-Kunsill;

               (e)

               jipparteċipa b'mod attiv f'fora ta' koordinazzjoni lokali bħall-Bord Konġunt ta' Koordinazzjoni u Monitoraġġ, waqt li jżomm lill-Istati Membri mhux parteċipanti infurmati bis-sħiħ dwar id-deċiżjonijiet meħudin f'dawk il-livelli;

               (f)

               jagħti pariri dwar is-sehem u l-pożizzjonijiet tal-Unjoni f'konferenzi internazzjonali dwar l-Afganistan;

               (g)

               jieħu rwol attiv fil-promozzjoni tal-kooperazzjoni reġjonali permezz ta' inizjattivi rilevanti inkluż il-Proċess ta' Istanbul u l-Konferenza Reġjonali għall-Kooperazzjoni Ekonomika dwar l-Afganistan (RECCA);

               (h)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem u tal-Linji Gwida tal-UE dwar id-Drittijiet tal-Bniedem, b'mod partikolari fir-rigward tan-nisa u t-tfal f'żoni milquta mill-konflitt, speċjalment billi jiġu monitorjati u indirizzati l-iżviluppi f'dan ir-rigward;

               (i)

               jipprovdi, kif adatt, appoġġ għal proċess ta' paċi inklużiv u mmexxi mill-Afganistan li jwassal għal soluzzjoni politika konsistenti mal-“linji l-ħomor” maqbula fil-Konferenza ta' Bonn.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il- KPS għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi lir-RSUE gwida strateġika u direzzjoni politika fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Lulju 2014 sat-28 ta' Frar 2015 għandu jkun ta' EUR 3 760 000.
   2.   In-nefqa għandha tiġi ġestita f'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-ġestjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tal-iskwadra
   1.   Fil-limiti tal-mandat tar-RSUE u l-mezzi finanzjarji korrispondenti li jsiru disponibbli, ir-RSUE għandu jkun responsabbli mill-formazzjoni tal-iskwadra. L-iskwadra għandha tinkludi l-konsulenza esperta dwar kwistjonijiet speċifiċi ta' politika kif jirrikjedi l-mandat. Ir-RSUE għandu regolarment u minnufih jinforma lill-Kunsill u lill-Kummissjoni dwar il-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu s-sekondar ta' persunal biex jaħdem mar-RSUE. Is-salarju ta' tali persunal sekondat għandu jkun kopert mill-Istat Membru jew mill-istituzzjoni tal-Unjoni Ewropea konċernata jew l-SEAE, rispettivament. L-esperti sekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati sabiex jaħdmu mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal sekondat kollu għandu jibqa' taħt l-awtorità amministrattiva tal-Istat Membru mittenti, l-istituzzjoni mittenti tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tar-RSUE
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u l-membri tal-persunal tar-RSUE għandhom jiġu miftehmin mal-pajjiż ospitanti, kif adatt. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-iskwadra tiegħu għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, għandhom, kif xieraq, jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u s-sitwazzjoni ta' sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona ġeografika, kif ukoll il-ġestjoni ta' inċidenti ta' sigurtà u pjan ta' kontinġenza u evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif meħtieġ mill-kondizzjonijiet fiż-żona ġeografika;

               (c)

               jiżgura li l-membri kollha tal-iskwadra tar-RSUE li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona ġeografika jew kif jaslu, abbażi tal-klassifikazzjonijiet tar-riskju assenjati lil dik iż-żona;

               (d)

               jiżgura li jiġu implimentati r-rakkomandazzjonijiet kollha maqbula magħmula wara valutazzjonijiet regolari ta' sigurtà u jipprovdi rapporti bil-miktub lir-RGħ, lill-Kunsill u lill-Kummissjoni dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapporti dwar il-progress u l-implimentazzjoni tal-mandat.

         Artikolu 11
   Rappurtar
   Ir-RSUE għandu regolarment jipprovdi rapporti lir-RGħ u lill-KPS. Ir-RSUE għandu jirrapporta wkoll lill-gruppi ta' ħidma tal-Kunsill kif meħtieġ. Għandhom jiġu ċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jkunu impenjati b'mod konsistenti biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll mad-Delegazzjoni tal-Unjoni fil-Pakistan. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni b'aġġornamenti regolari.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri. Huma għandhom jagħmlu kull sforz biex jassistu lir-RSUE fl-implimentazzjoni tal-mandat. Ir-RSUE għandu jipprovdi lill-Kap tal-Missjoni tal-Pulizija tal-UE fl-Afganistan (EUPOL AFGHANISTAN) bi gwida politika lokali. Ir-RSUE u l-Kmandant tal-Operazzjoni Ċivili għandhom jikkonsultaw ma' xulxin kif meħtieġ. Ir-RSUE għandu jżomm ukoll kollegament ma' atturi internazzjonali u reġjonali oħrajn fuq il-post.
   Artikolu 13
   Assistenza b'rabta ma' pretensjonijiet
   Ir-RSUE u l-persunal tiegħu għandhom jassistu billi jipprovdu elementi li jirreaġixxu għal kwalunkwe pretensjoni u obbligu li joħroġ mill-mandati tar-RSUE preċedenti fl-Afganistan, u għandhom jipprovdu assistenza amministrattiva u aċċess għall-fajls rilevanti għal dawn l-gânijiet.
   Artikolu 14
   Rieżami
   L-implimentazzjoni ta' din id-Deċiżjoni u l-konsistenza tagħha ma' kontributi oħra mill-Unjoni għar-reġjun għandhom jiġu rieżaminati regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport komprensiv dwar l-implimentazzjoni tal-mandat qabel l-aħħar ta' Novembru 2014.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Għandha tapplika mill-1 ta' Lulju 2014.

      Magħmul fil-Lussemburgu, it-23 ta' Ġunju 2014.

            Għall-Kunsill

            Il-President

         C. ASHTON

      (1)  ĠU L 198, 23.7.2013, p. 47.

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kummissjoni tat-12 ta’ Frar 2016 li tistabbilixxi l-Grupp ta’ Esperti dwar l-Iffalsifikar tal-Euro

text:
               13.2.2016

               MT

               Il-Ġurnal Uffiċjali tal-Unjoni Ewropea

               C 58/5

         DEĊIŻJONI TAL-KUMMISSJONI
   tat-12 ta’ Frar 2016
   li tistabbilixxi l-Grupp ta’ Esperti dwar l-Iffalsifikar tal-Euro
   (2016/C 58/06)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               Id-Deċiżjoni tal-Kummissjoni (UE) 2015/512 (1) tipprovdi li d-Direttorat Ġenerali għall-Affarijiet Ekonomiċi u Finanzjarji (minn hawn ‘il quddiem id-“Direttorat Ġenerali”) huwa responsabbli għall-kompiti relatati mat-tħejjija tal-inizjattivi leġiżlattivi u regolatorji tal-Kummissjoni sabiex tiġi protetta l-euro kontra l-iffalsifikar, u jiġi pprovdut appoġġ f’dan il-qasam permezz ta’ taħriġ u assistenza teknika. Bil-ħsieb li tiżgura l-protezzjoni effettiva u konsistenti tal-euro, il-Kummissjoni teħtieġ li titlob l-għarfien espert ta’ speċjalisti f’korp konsultattiv.

               (2)

               Għaldaqstant huwa neċessarju li jitwaqqaf grupp ta’ esperti fil-qasam tal-protezzjoni tal-karti u l-muniti tal-euro kontra l-iffalsifikar u li jiġu definiti l-kompiti u l-istruttura tiegħu.

               (3)

               Il-grupp għandu jassisti l-Kummissjoni fit-titjib ta’ kundizzjonijiet għall-protezzjoni ġenerali tal-euro abbażi ta’ inizjattivi leġiżlattivi sabiex jiġu rrinforzati l-prevenzjoni u l-ġlieda kontra l-iffalsifikar u fl-applikazzjoni tar-Regolament (UE) Nru 331/2014 tal-Parlament Ewropew u tal-Kunsill (2). Il-grupp għandu jistabbilixxi wkoll kooperazzjoni mill-qrib u regulari mal-awtoritajiet kompetenti nazzjonali, il-Kummissjoni, iċ-Ċentru Tekniku Xjentifiku Ewropew (“ETSC”) stabbilit bid-Deċiżjoni tal-Kunsill 2003/861/KE (3), il-Bank Ċentrali Ewropew (“BĊE”) u l-Europol.

               (4)

               Il-grupp għandu jkun magħmul minn esperti mill-awtoritajiet kompetenti tal-Istati Membri, l-ETSC, il-BĊE u l-Europol.

               (5)

               Għandhom jiġu stabbiliti regoli dwar id-divulgazzjoni ta’ informazzjoni minn membri tal-grupp.

               (6)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (4).

               (7)

               Huwa xieraq li jiġi stipulat perjodu għall-applikazzjoni ta’ din id-Deċiżjoni. Fi żmien propizju, il-Kummissjoni se tikkunsidra kemm hu xieraq li tingħata estensjoni,

         IDDEĊIDIET KIF ĠEJ:
   Artikolu 1
   Suġġett
   Il-Grupp tal-Esperti tal-Kummissjoni dwar l-Iffalsifikar tal-Euro (minn hawn ‘il quddiem “ECEG”), huwa b’hekk stabbilit.
   Artikolu 2
   Il-kompiti tal-ECEG
   Il-kompiti tal-ECEG se jkunu:

               (a)

               li jassisti lill-Kummissjoni fil-preparazzjoni ta’ proposti leġiżlattivi, atti delegati jew inizjattivi ta’ politika li jkopru kemm il-karti kif ukoll il-muniti kontra l-iffalsifikar;

               (b)

               li jistabbilixxi kooperazzjoni mill-qrib u regulari mal-awtoritajiet kompetenti nazzjonali, il-Kummissjoni, l-ETSC, il-BĊE u l-Europol sabiex jassigura l-protezzjoni effettiva u konsistenti tal-euro;

               (c)

               li jiskambja informazzjoni u jistabbilixxi prattiki tajba fir-rigward tal-prevenzjoni tal-iffalsifikar tal-euro, tal-ġlieda kontra karti u muniti foloz u tal-impatt tal-iffalsifikar għall-fini ta’ analiżi strateġika;

               (d)

               li jagħti pariri u għarfien espert lill-Kummissjoni fl-implimentazzjoni tal-leġiżlazzjoni, il-programmi u l-politiki tal-Unjoni, b’mod partikolari fir-rigward tar-Regolament tal-Kunsill (KE) Nru 1338/2001 (5);

               (e)

               li jiddiskuti l-applikazzjoni tar-Regolament (UE) Nru 331/2014.

         Artikolu 3
   Konsultazzjoni
   Il-Kummissjoni tista’ tikkonsulta mal-ECEG dwar kwistjonijiet li jirrelataw mal-protezzjoni ġenerali tal-euro abbażi ta’ inizjattivi leġiżlattivi sabiex jiġu rrinforzati l-prevenzjoni u l-ġlieda kontra l-iffalsifikar (6).
   Artikolu 4
   Sħubija u Ħatra
   1.   Il-membri tal-ECEG ikunu l-awtoritajiet kompetenti tal-Istati Membri, l-ETSC, il-BĊE u l-Europol.
   2.   Il-membri għandhom jinfurmaw lill-Kummissjoni bir-rappreżentanti maħturin tagħhom.
   3.   Dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   Operat
   1.   Is-servizz kompetenti tal-Kummissjoni għandu jaħtar il-President tal-grupp.
   2.   Ir-rappreżentant tal-Kummissjoni jista’ jistieden esperti minn barra l-ECEG li jkollhom kompetenzi speċifiċi f’suġġett li jkun fuq l-aġenda sabiex jieħdu sehem fil-ħidma tal-grupp, abbażi ad hoc. Barra minn hekk, ir-rappreżentant tal-Kummissjoni jista’ jagħti status ta’ osservatur lil individwi jew organizzazzjonijiet hekk kif definit fir-Regola 8(3) tar-regoli orizzontali dwar il-gruppi ta’ esperti (7), u l-pajjiżi kandidati.
   3.   Membri tal-ECEG u r-rappreżentanti tagħhom, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-UE, stabbiliti fid-Deċiżjonijiet tal-Kummissjoni (UE, Euratom) 2015/443 (8) u (UE, Euratom) 2015/444 (9). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   4.   Il-laqgħat tal-ECEG isiru f’bini tal-Kummissjoni. Il-Kummissjoni għandha tipprovdi s-servizzi segretarjali.
   5.   L-ECEG għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   6.   Il-Kummissjoni għandha tippubblika d-dokumenti rilevanti kollha b’rabta mal-attivitajiet imwettqa mill-ECEG bħalma huma l-aġendi, il-minuti, u s-sottomissjonijiet tal-parteċipanti, jew billi tinkludihom fir-Reġistru tal-gruppi ta’ esperti u entitajiet simili oħra tal-Kummissjoni jew billi tagħmel link fir-Reġistru għal sit tal-Internet dedikat li fih ikun hemm dawn id-dokumenti. Id-dokumenti rilevanti mhux se jiġu ppubblikati fejn id-divulgazzjoni ta’ dokument idgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (10).
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-ECEG mhumiex se jitħallsu għas-servizzi tagħhom.
   2.   L-ispejjeż għall-ivvjaġġar u għall-għajxien li jġarrbu l-parteċipanti fl-attivitajiet tal-grupp għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni tapplika mid-data tal-adozzjoni tagħha sal-31 ta’ Diċembru 2025.

      Magħmul fi Brussell, it-12 ta’ Frar 2016.

            Għall-Kummissjoni

         Pierre MOSCOVICI

            Membru tal-Kummissjoni

      (1)  Id-Deċiżjoni tal-Kummissjoni (UE) 2015/512 tal-25 ta’ Marzu 2015 li temenda d-Deċiżjoni 1999/352/KE, KEFA, Euratom li tistabbilixxi l-Uffiċċju Ewropew Kontra l-Frodi (OLAF) (ĠU L 81, 26.3.2015, p. 4).

      (2)  Ir-Regolament (UE) Nru 331/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi programm ta’ skambju, assistenza u taħriġ għall-protezzjoni tal-euro kontra l-iffalsifikar (il-programm “Pericles 2020”) u li jħassar id-Deċiżjonijiet tal-Kunsill 2001/923/KE, 2001/924/KE, 2006/75/KE, 2006/76/KE, 2006/849/KE u 2006/850/KE (ĠU L 103, 5.4.2014, p. 1).

      (3)  Id-Deċiżjoni tal-Kunsill 2003/861/KE tat-8 ta’ Diċembru 2003 li tikkonċerna l-analiżi u l-koperazzjoni fir-rigward ta’ muniti foloz tal-euro (ĠU L 325, 12.12.2003, p. 44).

      (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-movement liberu ta’ tali dejta (ĠU L 8, 12.1.2001, p. 1).

      (5)  Ir-Regolament tal-Kunsill (KE) Nru 1338/2001 tat-28 ta’ Ġunju 2001 li jistabilixxi miżuri neċessarji għall-protezzjoni mill-iffalsifikar tal-euro (ĠU L 181, 4.7.2001, p. 6).

      (6)  Kif imsemmi fi premessa 12 tar-Regolament tal-Kunsill (KE) Nru 1338/2001.

      (7)  C(2010) 7649 finali.

      (8)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).

      (9)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).

      (10)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).


title: Deċiżjoni tal-Awtorità ta' Sorveljanza tal-EFTA Nru 110/15/COL tal-8 ta' April 2015 li tiddikjara bħala inkompatibbli l-għajnuna addizzjonali ta' NOK 16-il miljun minn Innovation Norway lil Finnfjord AS (in-Norveġja) [2016/905]

text:
                  9.6.2016

                  MT

                  Il-Ġurnal Uffiċjali tal-Unjoni Ewropea

                  L 152/47

            DEĊIŻJONI TAL-AWTORITÀ TA' SORVELJANZA TAL-EFTA
      Nru 110/15/COL
      tal-8 ta' April 2015
      li tiddikjara bħala inkompatibbli l-għajnuna addizzjonali ta' NOK 16-il miljun minn Innovation Norway lil Finnfjord AS (in-Norveġja) [2016/905]

         [verżjoni mhux kunfidenzjali]
          (*)

      L-AWTORITÀ TA' SORVELJANZA TAL-EFTA (“L-AWTORITÀ”),
      Wara li kkunsidrat il-Ftehim dwar iż-Żona Ekonomika Ewropea (“il-Ftehim dwar iż-ŻEE”), u partikolarment l-Artikolu 61 u l-Protokoll 26,
      Wara li kkunsidrat l-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja (“il-Ftehim dwar is-Sorveljanza u l-Qorti”), b'mod partikolari l-Artikolu 24,
      Wara li kkunsidrat l-Protokoll 3 tal-Ftehim dwar is-Sorveljanza u l-Qorti (“il-Protokoll 3”), b'mod partikolari l-Artikolu 7(5) tal-Parti II,
      Billi:
      I.   IL-FATTI

      1.   Il-proċedura

                  (1)

                  Fl-2011, il-kumpanija Finnfjord AS (“Finnfjord”), kienet ingħatat NOK 175 miljun f'għajnuna mill-Istat mill-Iskema tal-Fond għall-Enerġija (ara iktar 'l isfel) għall-kostruzzjoni ta' sistema ta' rkupru tal-enerġija fl-impjant ta' produzzjoni ta' ferrosiliċju tagħha. Dak l-għoti ta' għajnuna ġiet approvata mill-Awtorità bid-Deċiżjoni Nru 39/11/COL (1).

                  (2)

                  Wara diskussjonijiet ta' pre-notifika li bdew f'Novembru 2012, l-awtoritajiet Norveġiżi, b'ittra tas-26 ta' Ġunju 2013, innotifikaw l-għajnuna addizzjonali minn Innovation Norway (“IN”) lill-Finnfjord, skont l-Artikolu 1(3) ta' Parti I tal-Protokoll 3 (2). Hija din il-miżura li hija s-suġġett tad-deċiżjoni attwali.

                  (3)

                  B'ittra li ġġib id-data tal-5 ta' Lulju 2013 (3), l-Awtorità talbet informazzjoni addizzjonali mingħand l-awtoritajiet Norveġiżi. B'ittra li ġġib id-data tad-19 ta' Awwissu 2013 (4), l-awtoritajiet Norveġiżi rrispondew. B'ittra li ġġib id-data tat-28 ta' Awwissu 2013 (5), l-Awtorità għamlet talba oħra għal informazzjoni. B'ittra li ġġib id-data tat-18 ta' Settembru 2013 (6), l-awtoritajiet Norveġiżi rrispondew. B'ittra li ġġib id-data tat-13 ta' Novembru 2013 (7), l-Awtorità informat lill-awtoritajiet Norveġiżi li kienet adottat id-Deċiżjoni Nru 445/13/COL li tiftaħ investigazzjoni formali dwar il-miżura nnotifikata.

                  (4)

                  B'ittra elettronika li ġġib id-data tal-21 ta' Frar 2014 (8), l-awtoritajiet Norveġiżi pprovdew il-kummenti tagħhom għad-deċiżjoni. Fl-10 ta' April 2014, wara diskussjonijiet imtawla mal-awtoritajiet Norveġiżi u Finnfjord dwar informazzjoni kunfidenzjali, id-deċiżjoni ġiet ippubblikata fil-Ġurnal Uffiċjali tal-Unjoni Ewropea u s-Suppliment taż-ŻEE (9). Finnfjord kienet l-unika tielet parti li ssottomettiet il-kummenti tagħha (10). B'ittra li ġġib id-data tat-13 ta' Mejju 2014 (11), dawn il-kummenti tressqu lill-awtoritajiet Norveġiżi. B'ittra li ġġib id-data tas-6 ta' Ġunju 2014 (12), l-awtoritajiet Norveġiżi pprovdew kummenti għall-kummenti ta' partijiet terzi. B'ittra elettronika tal-25 ta' Settembru 2014 (13), Finnfjord pprovdiet aktar kummenti. B'ittra elettronika tat-8 ta' Ottubru 2014 (14), l-Awtorità talbet aktar informazzjoni mingħand Finnfjord. B'ittri elettroniċi tal-24 u tas-27 ta' Ottubru 2014 (15), Finnfjord irrispondiet. B'ittra li ġġib id-data tas-27 ta' Ottubru 2014 (16), il-kummenti u l-informazzjoni addizzjonali ntbagħtu lill-awtoritajiet Norveġiżi. B'ittra li ġġib id-data tat-12 ta' Novembru 2014 (17), l-awtoritajiet Norveġiżi rrispondew. Bejn Novembru 2014 u Jannar 2015, l-Awtorità kellha kuntatti informali b'ittra elettronika u bit-telefon mal-awtoritajiet Norveġiżi u ma' Finnfjord.

            2.   Il-miżura nnotifikata — għotja ta' NOK 16 miljun

                  (5)

                  Il-miżura proposta hija għotja diretta ta' NOK 16 miljun minn IN lil Finnfjord. Hija maħsuba biex parzjalment tkopri ż-żieda fil-kostijiet tal-proġett minn NOK [680-720] miljun għal NOK [madwar 800] miljun.

                  (6)

                  IN infurmat lill-Finnfjord bid-deċiżjoni tagħha li tagħti l-miżura notifikata b'ittra li ġġib id-data tal-10 ta' Diċembru 2012.

            3.   Self minn IN u SNN

                  (7)

                  IN spjegat li Finnfjord kellha bżonn NOK [80-95] miljun biex tlesti l-proġett tal-irkupru tal-enerġija. In-NOK 16-il miljun, għalhekk, ikopri biss parti miż-żieda fil-kostijiet.

                  (8)

                  Fl-istess ħin billi hija pprovdiet għotja diretta ta' NOK 16-il miljun lil Finnfjord, IN ipprovdiet ukoll lil Finnfjord b'selfa ta' NOK 18-il miljun. F'dak iż-żmien, Finnfjord kienet diġà ssellfet NOK 100 miljun minn IN b'rabta mal-istess proġett. L-ebda self ma ġie nnotifikat lill-Awtorità. IN hija tal-fehma li dawn ikunu ġew mogħtija fuq termini tas-suq u li għalhekk ma jinvolvux għajnuna mill-Istat fl-ambitu tat-tifsira tal-Artikolu 61(1) tal-Ftehim ŻEE.

                  (9)

                  B'mod parallel mas-selfa ta' NOK 18-il miljun minn IN, Finnfjord akkwistat self ta' NOK [45-60] miljun mill-istituzzjoni finanzjarja Sparebank 1 Nord-Norge (“SNN”). Is-self eżistenti ta' Finnfjord mingħand SNN b'konnessjoni mal-proġett ammonta għal total ta' NOK [300-325] miljun.

                  (10)

                  Għalhekk l-għotja diretta ta' NOK 16 il-miljun u ż-żewġ selfiet ta' NOK 18 il-miljun u NOK [45-60] miljun koprew NOK [80-95] miljun żieda fil-kost.

            4.   Innovation Norway (“IN”)

                  (11)

                  IN hija entità pubblika stabbilità mill-Att dwar l-Innovazzjoni fin-Norveġja (18). Hija kkontrollata mill-Istat tan-Norveġja permezz tal-Ministeru tal-Gvern Lokali u l-Iżvilupp Reġjonali (51 %) u kull waħda mid-19 il-awtorità Norveġiżi tal-Kontea (49 %). IN hija ffinanzjata permezz ta' riżorsi pubbliċi.

            5.   Enova SF (“Enova”)

                  (12)

                  Enova SF (“Enova”) hija intrapriża statali (19) ikkontrollata fl-intier tagħha mill-Istat Norveġiż permezz tal-Ministeru taż-Żejt u l-Enerġija. Hija responsabbli għall-immaniġġjar tal-Iskema tal-Fond għall-Enerġija, skema ta' għajnuna mill-Istat għall-promozzjoni tal-ħarsien tal-ambjent approvata mill-Awtorità permezz ta' Deċiżjonijiet Nri 125/06/COL (20) u 248/11/COL (21). Enova hija ffinanzjata permezz ta' riżorsi pubbliċi.

                  (13)

                  Skont l-Iskema tal-Fond għall-Enerġija, Enova torganizza kompetizzjonijiet għal għajnuna fejn il-proġetti rebbieħa huma dawk bl-aqwa riżultat tal-enerġija għal kull NOK ta' għajnuna (22).

            6.   Il-finalizzazzjoni tal-proġett tal-irkupru tal-enerġija u l-iżborż tal-aħħar porzjon ta' għajnuna mingħand Enova

                  (14)

                  Enova tqassam l-aħħar 20 % ta' miżura ta' għajnuna individwali meta tkun approvat rapport għal proġett finali (23). Skont stqarrija għall-istampa ta' Finnfjord (24), is-sistema ta' rkupru tal-enerġija kienet twaqfet u bdiet taħdem fit-30 ta' Ottubru 2012. Fit-22 ta' Novembru 2012, ir-rapport finali minn Finnfjord ġie approvat minn Enova. Fit-23 ta' Novembru 2012, Enova żborżat l-aħħar NOK 35 miljun ta' għajnuna (20 % tal-ammont ta' għajnuna totali ta' NOK 175 miljun).

            7.   Il-benefiċjarju — Finnfjord AS (“Finnfjord”)

                  (15)

                  Finnfjord hija kumpannija tal-familja b'responsabbiltà limitata. L-impjant appoġġjat mill-għajnuna proposta jinsab f'Finnsnes fil-Kontea ta' Troms, it-tieni kontea li tinsab l-aktar fit-Tramuntana tan-Norveġja.

            8.   Iż-żidiet fil-kost

                  (16)

                  Fin-notifika li twassal għad-Deċiżjoni tal-Awtorità Nru 39/11/COL tad-9 ta' Frar 2011 li tapprova NOK 175 miljun f'għajnuna mingħand Enova lil Finnfjord, il-baġit għall-proġett ta' rkupru tal-enerġija ta' Finnfjord kien stmat għal NOK 511,66 miljun. L-għajnuna kienet mogħtija għas-sostituzzjoni ta' sistema eżistenti ta' tkessiħ b'unità ta' rkupru tal-enerġija. L-intenzjoni kienet li kull sena jiġi ġġenerat 224 GWh ta' enerġija elettrika u jiġi rkuprat 125 GWh ta' fwar għall-proċess. Il-produzzjoni stmata tal-enerġija annwali ammontat għalhekk għal 349 GWh.

                  (17)

                  Skont in-notifika kurrenti, sa Frar 2011, il-baġit stmat kien diġà żdied b'NOK 190 miljun minn NOK 511,66 miljun għal NOK 700 miljun. Minkejja din iż-żieda sostanzjali, fis-7 ta' Frar 2011, il-bord ta' Finnfjord iddeċida li jibqa' għaddej bil-proġett. F'dak iż-żmien, Finnfjord ma applikatx għal iktar għajnuna. L-għajnuna notifikata mhijiex maħsuba biex tkopri ż-żidiet fil-kost li wasslet għal stima ta' NOK 700 miljun.

                  (18)

                  Iż-żieda fil-kost irriżultat fil-biċċa l-kbira mid-deċiżjoni ta' Finnfjord li tiffoka esklussivament il-proġett fuq il-produzzjoni tal-elettriku mill-fwar (u mhux tirkupra l-fwar għall-proċess) billi takkwista turbina tal-fwar aktar b'saħħitha. It-turbina ġiet ordnata fis-7 ta' Jannar 2011. Kuntratt legalment vinkolanti għat-turbina ġie konkluż fit-23 ta' Frar 2011. B'ittra li ġġib id-data tas-16 ta' Frar 2011, Finnfjord infurmat lil Enova li hija kienet ordnat it-turbina iktar b'saħħitha li twassal għal produzzjoni annwali ta' 344,5 GWh ta' enerġija elettrika. Din il-produzzjoni ogħla tal-enerġija elettrika kienet b'hekk qrib għall-produzzjoni totali stmata għall-349 GWh ta' elettriku u fwar. Fuq dik il-bażi, Finnfjord talbet l-esklużjoni tal-produzzjoni tal-fwar mill-proġett megħjun. B'ittra li ġġib id-data tas-17 ta' Frar 2011, Enova approvat il-bidla fil-proġett.

                  (19)

                  Matul il-fażi tal-proġett, Finnfjord forniet lil Enova b'rapporti ta' progress. Fir-rapport tagħha li jġib id-data tat-30 ta' April 2012, Finnfjord semmiet aktar żidiet fil-kost relatati mal-bini tat-turbina, il-fwar u l-pajpijiet ta' kondensazzjoni u l-fosos. L-ispejjeż addizzjonali ammontaw għal madwar NOK 5 miljuni. Finnfjord xorta immirat biex iżżomm il-kostijiet totali tal-proġett taħt l-istima ta' NOK 700 miljun.

                  (20)

                  Fir-rapport ta' progress li jġib id-data tad-29 ta' Ġunju 2012, l-istima tal-kost totali żammet ma' NOK 700 miljun. Madankollu, minn dak iż-żmien, ġie stmat li l-proġett ħa jġarrab NOK [5-10] miljuni f'kostijiet akbar. Din iż-żieda fil-kost ġiet diskussa mill-bord ta' Finnfjord f'laqgħa fid-19 ta' Ġunju 2012. L-awtoritajiet Norveġiżi ma spjegawx għaliex iż-żieda fil-kost totali ta' NOK [10-15] miljun ([…]) ma wasslitx għal aġġustament tal-istima tal-kost totali ta' NOK 700 miljun fir-rapport ta' progress tad-29 ta' Ġunju 2012.

                  (21)

                  L-awtoritajiet Norveġiżi spjegaw li Finnfjord, f'punt wieħed matul ir-rebbiegħa tal-2012 daħlet f'diskussjonijiet informali ma' Enova dwar il-kisba ta' għajnuna addizzjonali biex tkopri ż-żieda fil-kostijiet tal-proġett. Fil-5 ta' Lulju 2012, wara kuntatti informali, Finnfjord applikat formalment għal għajnuna addizzjonali mingħand Enova. F'dak iż-żmien, Finnfjord irrevediet l-istima tal-kost totali għal NOK [730-760] miljun.

                  (22)

                  L-informazzjoni pprovduta lill-Awtorità tindika li Finnfjord, fuq il-bażi ta' reviżjoni tal-baġit iffinalizzat fil-31 ta' Lulju 2012, kienet ikkonkludiet li l-proġett ħa jġarrab kostijiet addizzjonali u l-istima tal-kost totali żdiedet għal bejn NOK [740] miljun u NOK [madwar 800] miljun. Iż-żidiet fil-kost jirrigwardaw: l-adattamenti ta' makkinarju eżistenti, l-adattamenti ta' tliet fran eżistenti, l-adattamenti ta' katusi tad-duħħan, l-installazzjonijiet fil-bini tat-turbini u bini ieħor, it-telf ta' produzzjoni itwal milli mistenni, u l-finalizzazzjoni tal-ħidma u l-installazzjonijiet. Finnfjord talbet għajnuna addizzjonali mingħand Enova biex jiġi żgurat li l-proġett jissodisfa l-kriterji interni tagħha ta' profittabbiltà. Finnfjord elaborat dwar ir-raġunijiet għal żidiet fil-kost fir-rapport ta' progress tagħha tat-12 ta' Settembru 2012.

                  (23)

                  Fil-bidu ta' Awwissu 2012, Finnfjord iddiskutiet b'mod informali ma' Enova dwar il-posponiment potenzjali tax-xogħolijiet fuq it-tielet forn u l-klassifika ta' dan bħala proġett separat sabiex tkun tista' tapplika għal aktar għajnuna mingħand Enova abbażi tal-fatt li dan huwa proġett ġdid.

                  (24)

                  B'ittra li ġġib id-data tal-20 ta' Awwissu 2012, Enova rrifjutat l-applikazzjoni għal għajnuna.

                  (25)

                  Meta il-bord ta' Finnfjord iltaqa' fil-25 ta' Settembru 2012, il-kost totali stmat kien stabbilit għal NOK [madwar 800] miljun. F'dik il-laqgħa, il-bord ta' Finnfjord ikkunsidra tliet modi alternattivi ta' azzjoni:

                              (i)

                              It-tkomplija tal-proġett b'finanzjament taż-żidiet fil-kost permezz ta' fluss ta' flus ġenerali tal-kumpanija.

                              (ii)

                              Il-posponiment ta' xogħlijiet fuq it-tielet forn, b'mod li jiġi kklassifikat bħala proġett separat u ssir applikazzjoni għal aktar għajnuna mingħand Enova.

                              (iii)

                              Il-kisba ta' NOK [80-95] miljun ta' finanzjament addizzjonali mingħand Enova (għajnuna), SNN (self) u IN (selfa u għajnuna) sabiex jitwettaq il-proġett.

                  (26)

                  Il-bord iddeċieda li jipproċedi abbażi tat-tielet alternattiva.

                  (27)

                  IN ipprovdiet lill-Awtorità b'estratt tal-protokoll tal-laqgħa tal-bord rigward it-tielet alternattiva. Rigward l-applikazzjonijiet lil Enova u IN għal aktar għajnuna l-estratt jipprovdi dan li ġej:
                  “Għotjiet/self potenzjali mingħand Enova u [IN] jintużaw direttament biex jitnaqqas is-self ta' likwidità li sar applikazzjoni għalih [mingħand SNN]” (25).

                  (28)

                  Skont l-IN, il-bord ikkonkluda li l-ewwel kors ta' azzjoni jkun essenzjalment ifisser li l-proġett ikun iffinanzjat bl-ispejjeż għall-kredituri ta' Finnfjord, li jkun legalment mhux rakkomandat u mhux ta' soluzzjoni sostenibbli fuq medda twila ta' żmien. Barra minn hekk, skont IN, il-Bord ma kkunsidrax it-tieni kors ta' azzjoni alternattiva bħala vijabbli billi huwa kkonkluda li l-posponiment ta' xogħlijiet fuq it-tielet forn ikunu għaljin b'mod projbittiv.

                  (29)

                  Fil-kummenti tagħhom għad-deċiżjoni tal-Awtorità li tiftaħ il-proċedura ta' investigazzjoni formali, l-awtoritajiet Norveġiżi ċċaraw li l-aħħar kost totali ammonta għal NOK [madwar 800] miljun. L-awtoritajiet Norveġiżi ma ċċarawx meta din ġiet finalment riżolta.

            9.   Ħarsa ġenerali lejn żidiet fil-kost

                  Data, avveniment

                  Il-baġit stmat f'NOK miljun

                  Il-baġit inizjali kif deskritt fid-Deċiżjoni Nru 39/11/COL tad-9 ta' Frar 2011

                  511,66

                  is-7 ta' Frar 2011, il-laqgħa tal-bord ta' Finnfjord

                  [680-720]

                  il-5 ta' Lulju 2012, Finnfjord tapplika għand Enova għal iktar għajnuna

                  [730-760]

                  il-31 ta' Lulju 2012, ir-reviżjoni tal-baġit ta' Finnfjord

                  [740-790]

                  il-25 ta' Settembru 2012, il-laqgħa tal-bord ta' Finnfjord

                  [740-790]

                  Kost totali finali

                  [madwar 800]

            10.   L-għoti ta' għajnuna ta' IN u l-pakkett ta' NOK [80-95] miljun

                  (30)

                  Fit-28 ta' Awwissu 2012, Finnfjord bdiet djalogu informali ma' IN u SNN sabiex tikseb NOK [80-95] miljun li huma meħtieġa biex tiġi ffinanzjata t-tlestija tal-proġett.

                  (31)

                  B'ittra li ġġib id-data tal-1 ta' Ottubru 2012, Finnfjord applikat formalment għal self addizzjonali mingħand SNN. Finnfjord applikat għal self u għotjiet addizzjonali mingħand IN fil-11 ta' Ottubru 2012, mingħajr ma speċifikat l-ammont ta' għajnuna.

                  (32)

                  Jidher li SNN qabel in-nofs ta' Ottubru 2012 kienet offriet lil Finnfjord self ta' NOK [80-95] miljun. Madankollu, SNN għamlet l-offerta tiddependi fuq kollateralizzazzjoni għad-detriment tal-kollateralizzazzjoni ta' selfa preeżistenti minn IN (26). IN ma aċċettatx din is-soluzzjoni. Finnfjord, SNN u IN minflok innegozjaw il-pakkett ta' finanzjament li ġej f'NOK [80-95] miljun:

                              i.

                              L-għoti ta' għajnuna minn IN ta' NOK 16-il miljun.

                              ii.

                              Selfa għal perijodu qasir ta' NOK 18-il miljun mingħand IN b'rata ta' [5-9] % (li tista' tiġi aġġustata f'konformità mal-polza ta' assigurazzjoni ta' IN kontra r-riskju tas-selfa) ikkollateralizzat pari passu ma' selfa preeżistenti ta' NOK 100 miljun mingħand IN.

                              iii.

                              Is-selfa għal perijodu qasir ta' NOK [45-60] miljun mingħand SNN b'rata ta' imgħax ta' […] xhur NIBOR (27) + [300-600] bps ikkollateralizzat pari passu ma' selfa preeżistenti ta' NOK [300-325] miljun mingħand SNN.

                  (33)

                  Il-pakkett ta' finanzjament ta' NOK [80-95] miljun kien formalizzat u aċċettat minn Finnfjord permezz ta' ftehim ta' koordinazzjoni supplimentari ffirmat minn SNN, IN u Finnfjord fit-12 ta' Diċembru 2012. Tali ftehim, immirat sabiex jirregola ir-relazzjoni bejn it-tliet partijiet, kopra l-ftehim tas-selfa bejn Finnfjord u SNN li jġib id-data tat-12 ta' Diċembru 2012, il-ftehim ta' self bejn Finnfjord u IN li jġib id-data tal-10 ta' Diċembru 2012.

                  (34)

                  Filwaqt li ġa ingħata s-self minn IN u SNN, l-għajnuna ta' NOK 16-il miljun lil Finnfjord tiġi żborżata biss bl-approvazzjoni tal-Awtorità.

            11.   Kummenti

      11.1.
            Kummenti mressqa mill-awtoritajiet Norveġiżi b'rispons għall-ftuħ tal-investigazzjoni formali

                  (35)

                  IN tenfasizza li, fil-mument meta hija ddeċidiet li tagħti kondizzjonalment NOK 16-il miljun, ma kkunsidratx li ssellef il-flus lil Finnfjord, billi l-kumpanija ma kellhiex biżżejjed kollateral biex tkopri self ġdid sa NOK [80-95] miljun.

                  (36)

                  Rigward l-għala Finnfjord ma applikatx għal aktar għajnuna mingħand Enova fi Frar 2011, IN tikkjarifika li Enova unilateralment naqqset l-ammont minn NOK 200 miljun u enfasizzat li l-għoti ta' NOK 175 miljun kienet tirrappreżenta għajnuna eċċezzjonalment għolja ta' intensità u li l-ebda proġett ieħor ma seta' jistenna li jirċievi appoġġ simili. Finnfjord għalhekk ikkunsidrat li applikazzjoni għal għajnuna ulterjuri ma tirnexxix. Madankollu, il-kumpanija bidlet l-approċċ tagħha meta hija saret taf dwar id-deċiżjoni ta' Enova sabiex tagħti NOK 350 miljun f'għajnuna għal kważi l-istess proġett imwettaq minn Elkem AS (28).

                  (37)

                  IN issottomettiet spreadsheet riveduta li tieħu inkunsiderazzjoni l-kummenti magħmula mill-Awtorità fid-deċiżjoni għall-ftuħ ta' investigazzjoni formali. Abbażi tal-kost finali tal-proġett ta' NOK [madwar 800] miljun, proġett b'tul ta' ħajja ta' 15-il sena u żieda gradwali vverifikata fil-produzzjoni tal-elettriku matul l-ewwel tliet snin sa kapaċità massima annwali ta' 344,5 GWh, bl-użu tal-mudell Enova, ir-rata ta' ritorn mingħajr l-għajnuna ta' NOK 16-il miljun hija kkalkulata għal [madwar 9] %. Bl-għajnuna, ir-rata ta' redditu tkun [madwar 11] %. IN ssostni li l-proġett għalhekk mhuwiex profitabbli, billi l-politika ta' investiment ġenerali ta' Finnfjord tirrikjedi rata ta' redditu fil-medda ta' [10-20] % għal tali investimenti barra l-attivitajiet ewlenin tan-negozju tal-kumpanija.

                  (38)

                  IN tenfasizza li Finnfjord ibbażat id-deċiżjoni li tibqa' għaddejja bil-proġett abbażi tal-kalkoli interni tagħha stess, li jvarjaw mill-kalkoli ppreżentati iktar 'il fuq (ibbażati fuq il-mudell Enova). IN tinnota li hija ma ġietx ipprovduta bil-kalkoli interni ta' Finnfjord. IN tinnota li l-fehmiet apparentement kunfliġġenti bejn IN u Enova x'aktarx jirriżultaw mid-differenza bejn ir-regoli u l-prattiki interni bejn Enova u IN.

            11.2.
            Kummenti tal-partijiet terzi minn Finnfjord f'rispons għall-pubblikazzjoni tad-deċiżjoni sabiex tinfetaħ l-investigazzjoni formali

                  (39)

                  Finnfjord tirreferi għal dak li hija tipperċepixxi li jirrappreżenta kontradizzjoni apparenti fid-deċiżjoni tal-Awtorità meta l-Awtorità minn naħa ma teskludix għalkollox li l-għajnuna jista' jkollha effett ta' inċentiv f'dan il-każ, iżda fl-istess ħin tqajjem il-kwistjoni dwar jekk Finnfjord kkunsidratx tissospendi, tnaqqas jew twaqqaf il-proġett. Finnfjord tenfasizza li għalkemm il-bord tagħha kellu bħala ambizzjoni, sal-laqgħa tal-bord tal-25 ta' Settembru 2012, li jitlesta l-proġett, dan ma għandux jiġi kklassifikat bħala espressjoni ta' xewqa jew abbiltà biex l-proġett jitlesta akkost ta' kollox. Skont il-kumpanija, il-fatti u ċ-ċifri disponibbli lill-Awtorità juru b'mod ċar li Finnfjord ma tkunx kapaċi tħallas għat-tlestija tal-proġett mingħajr finanzjament addizzjonali. Finnfjord ma setgħetx toffri kwalunkwe kollateral addizzjonali, u b'hekk ma setgħetx tikseb aktar finanzjament permezz ta' self. Finnfjord għalhekk tiċħad il-fehma preliminari tal-Awtorità li l-għajnuna tista' titqies bħala ħaġa pożittiva iżda element mhux strettament meħtieġ f'pakkett ta' finanzjament.

                  (40)

                  Bħall-IN, Finnfjord tenfasizza li t-tnaqqis ta' għajnuna ta' Enova minn NOK 200 miljun għal NOK 175 miljun kienet deċiżjoni politika unilaterali mill-bord ta' Enova. Finnfjord tindika dak li hija tikkunsidra bħala numru ta' inkonsistenzi fid-dikjarazzjonijiet ta' Enova dwar l-effett ta' inċentiv tal-għajnuna addizzjonali għall-proġett, u tenfasizza li l-fehmiet apparentement kunfliġġenti ta' Enova u IN dwar l-effett ta' inċentiv tal-għajnuna mhuma ta' ebda konsegwenza billi l-politika ta' Enova hija aktar restrittiva minn dak permess mil-Linji Gwida dwar l-Għajnuna Ambjentali (Environmental Aid Guidelines — EAG) (29).

                  (41)

                  Fir-rigward tal-valutazzjoni dwar jekk l-għajnuna hijiex l-istrument xieraq, Finnfjord tidher li tirrifjuta l-idea li din il-valutazzjoni għandha ssir fuq il-bażi taċ-ċirkustanzi speċifiċi tal-każ inkwistjoni, u minflok tirreferi għad-Deċiżjoni Nru 39/11/COL, fejn l-Awtorità sabet li l-għoti inizjali ta' NOK 175 miljun ta' għajnuna kien strument xieraq biex jingħata spinta lill-investiment fil-proġett qabel l-implimentazzjoni tiegħu.

                  (42)

                  Fir-rigward tal-kwistjoni ta' proporzjonalità, il-kumpanija tenfasizza li l-proġett ġie jiswa aktar mid-doppju milli kien stmat inizjalment. Ir-rata ta' redditu ta' 12,35 % kienet in-naħa t'isfel tal-medda ta' profitabbiltà meħtieġa minn Finnfjord. Ir-rata aġġornata ta' redditu ta' [madwar 9] % mingħajr in-NOK 16-il miljun għajnuna, hija spjegata li hija ħafna inqas minn dik li kienet tiġi aċċettata minn Finnfjord “li kieku hija setgħet aġixxiet fuq ir-rieda ħielsa tagħha stess”. Anki r-rata ta' redditu ta' [madwar 11] % ma' NOK 16-il miljun f'għajnuna hija kkunsidrata bħala redditu pjuttost modest. Finnfjord tirreferi għall-għoti tal-għajnuna bħala qsim raġonevoli tal-piż bejn IN u SNN, u tenfasizza li l-kapital tas-self tal-proġett żdied b'mod sinifikanti. Ir-riskju ta' inadempjenza jinġarr mill-kumpanija biss. Għalhekk, fil-fehma ta' Finnfjord, l-għajnuna ma twassalx għal kumpens żejjed.

                  (43)

                  Finnfjord hija tal-fehma li għajnuna addizzjonali mingħand IN ma tfixkilx l-mekkaniżmu tal-kompetizzjoni skont l-Iskema tal-Fond għall-Enerġija. Finnfjord tenfasizza li l-mekkaniżmu tal-kompetizzjoni skont l-Iskema tal-Fond għall-Enerġija tipprevjeni biss illi ma jirċevux għajnuna l-inqas proġetti effiċjenti meta l-ammonti applikati għalihom jeċċedu l-baġit tal-iskema. Il-kumpanija tistieden lill-Awtorità biex tikkunsidra jekk preferenza għal mekkaniżmu kompetittiv skont l-Iskema tal-Fond għall-Enerġija tistax tinterferixxi mad-dritt tal-awtoritajiet Norveġiżi biex jorganizzaw l-amministrazzjoni tagħhom ta' fondi pubbliċi. F'dak il-kuntest, Finnfjord tiddikjara li hija tiddubita li l-Awtorità, lil hinn mir-regoli dwar il-kumulazzjoni, għandha bażi legali valida sabiex jiġi żgurat li l-għotjiet individwali ta' għajnuna ma jinterferixxux mal-ħidmiet ta' skema ta' għajnuna. Finnfjord tispjega li l-għajnuna nnotifikata hija mqassma b'mod miftuħ u trasparenti.

            11.3.
            It-tieni rawnd ta' kummenti ta' partijiet terzi minn Finnfjord

                  (44)

                  Matul il-kors tal-investigazzjoni formali, l-Awtorità rċeviet t-tieni rawnd ta' kummenti ta' partijiet terzi minn Finnfjord, fejn il-kumpanija telabora dwar kif in-nuqqas ta' likwidità matul l-2012 kien iwassal biex il-proġett jiġi sospiż mingħajr il-pakkett ta' finanzjament addizzjonali li min-naħa tiegħu skatta permezz tal-għoti ta' għajnuna minn IN. Finnfjord tirreferi għad-deċiżjoni tal-Awtorità fil-kawża Helguvík Aluminium Smelter
                      (30) biex tissostanzja għaliex l-għajnuna nnotifikata lil Finnfjord kellha effett ta' inċentiv.

                  (45)

                  Il-kumpanija tipprovdi dikjarazzjonijiet mingħand SNN, mill-kontabilista ta' Finnfjord u l-president bħala evidenza tal-ħtieġa tal-għajnuna. Barra minn hekk, il-kumpanija tipprovdi spreadsheet b'kalkolu aġġornat tal-valur nett preżenti tal-proġett (ivverifikat minn IN) li jagħti [redditu marġinalment negattiv] % bl-għajnuna. Finnfjord tagħmel referenza għall-Awtorità u l-prattika tal-Kummissjoni (31) li tirrigwarda każijiet ta' kost mhux previst fi proġetti innovattivi fejn għotjiet ta' għajnuna espressi, mhux bħala ammont fiss, iżda pjuttost bħala perċentwali ta' kost totali mhux magħruf instabu li kienu kompatibbli mal-funzjonament tar-regoli dwar l-għajnuna mill-Istat.

                  (46)

                  Fuq it-talba tal-Awtorità, Finnfjord sussegwentement pprovdiet kopji ta' żewġ ftehimiet ta' finanzjament konklużi minn SNN, IN u Finnfjord fl-14 ta' Ġunju 2011 u t-12 ta' Diċembru 2012 kif ukoll dokumentazzjoni rigward in-nuqqas ta' kollateral mhux garantit.

            11.4.
            Kummenti mill-awtoritajiet Norveġiżi għall-kummenti ta' partijiet terzi

                  (47)

                  L-awtoritajiet Norveġiżi pprovdew kummenti dwar żewġ rawndijiet ta' kummenti ta' partijiet terzi minn Finnfjord. L-awtoritajiet Norveġiżi jaqblu ma' Finnfjord u ċċaraw kwistjonijiet minuri fattwali dwar is-sors ta' finanzjament tal-għotja proposta ta' NOK 16-il miljun. Billi l-iżborż ta' fondi minn sorsi rilevanti huwa applikat b'mod uniformi, dawn il-kjarifiki ma rriżultawx li kienu essenzjali għall-valutazzjoni tal-Awtorità tal-miżura nnotifikata.

            II.   VALUTAZZJONI

      1.   L-eżistenza ta' għajnuna mill-Istat

                  (48)

                  L-Artikolu 61(1) tal-Ftehim ŻEE jaqra kif ġej:
                  “Sakemm ma jkunx stipulat mod ieħor f'dan il-Ftehim, kull għajnuna mogħtija mill-Istati Membri tal-KE, l-Istati tal-EFTA jew permezz ta' riżorsi tal-Istat fi kwalunkwe forma li twassal biex ixxekkel jew thedded li xxekkel il-kompetizzjoni billi tiffavorixxi ċerti impriżi jew il-produzzjoni ta' ċerti prodotti, safejn tolqot il-kummerċ bejn il-Partijiet Kontraenti, tkun inkompatibbli mal-funzjonament ta' dan il-Ftehim.”

                  (49)

                  Dan jimplika li miżura tikkostitwixxi għajnuna mill-Istat fl-ambitu tat-tifsira tal-Artikolu 61(1) tal-Ftehim ŻEE jekk il-kundizzjonijiet li ġejjin ikunu ssodisfati kumulattivament: il-miżura: (i) tingħata mill-Istat jew permezz ta' riżorsi statali; (ii) tagħti vantaġġ ekonomiku selettiv lill-benefiċjarju; (iii) jista' ikollha impatt fuq il-kummerċ bejn il-Partijiet Kontraenti u tfixkel il-kompetizzoni.

                  (50)

                  Il-miżura ta' għajnuna trid tingħata mill-Istat jew permezz ta' riżorsi statali. F'dan il-kuntest, huwa mfakkar li IN hija entità pubblika. L-għotjiet tagħha huma ffinanzjati mill-Istat Norveġiż. Il-miżura nnotifikata hija għalhekk iffinanzjata minn riżorsi statali u trasferibbli lil Finnfjord taħt il-kontroll ta' entità pubblika kkontrollata mill-Istat. Għalhekk, l-Awtorità tikkunsidra li huma involuti riżorsi statali.

                  (51)

                  Sabiex tikkostitwixxi għajnuna mill-Istat, il-miżura nnotifikata għandha tivvantaġġja lill-Finnfjord li tilliberaha mill-ispejjeż li normalment jitħallsu mill-baġits tagħha. Barra minn hekk, il-miżura għandha tkun selettiva b'mod li din tiffavorixxi “ċerti impriżi jew il-produzzjoni ta' ċerti prodotti”. L-għotja diretta ta' NOK 16-il miljun huwa trasferiment ta' flus kontanti li Finnfjord ma kinitx tirċievi matul il-kors normali tan-negozju tagħha. L-għotja proposta hija maħsuba esklussivament għal Finnfjord. Għalhekk, l-Awtorità tikkonkludi li din l-għotja diretta tipprovdi vantaġġ ekonomiku selettiv lil Finnfjord.

                  (52)

                  Il-miżura trid tkun tali li xxekkel il-kompetizzjoni u taffettwa l-kummerċ bejn il-Partijiet Kontraenti għall-Ftehim ŻEE sabiex tiġi kkunsidrata bħala għajnuna mill-Istat fl-ambitu tat-tifsira tal-Artikolu 61(1) tiegħu. Skont ġurisprudenza stabbilità, il-fatt waħdu li miżura ssaħħaħ il-pożizzjoni ta' impriża meta mqabbla ma' impriżi oħra li jikkompetu fil-kummerċ fi ħdan iż-ŻEE, huwa meqjus li huwa biżżejjed sabiex jiġi konkluż li l-miżura tista' taffettwa l-kummerċ bejn il-Partijiet Kontraenti u xxekkel il-kompetizzjoni bejn l-impriżi stabbiliti fi Stati oħra taż-ŻEE (32). Finnfjord tipproduċi l-ferrosiliċju u l-mikrosiliċju, li hija tbiegħ fuq is-suq Ewropew (33). Għaldaqstant, l-Awtorità tikkonkludi li l-għajnuna taffettwa l-kummerċ bejn il-Partijiet Kontraenti għall-Ftehim ŻEE u xxekkel il-kompetizzjoni fiż-ŻEE billi l-benefiċjarju huwa attiv f'settur li fih isir il-kummerċ bejn il-Partijiet Kontraenti.

                  (53)

                  Abbażi tas-sejbiet ta' hawn fuq, l-Awtorità tikkonkludi li l-miżura nnotifikata fil-forma ta' għotja diretta ta' NOK 16-il miljun minn IN lil Finnfjord tikkostitwixxi għajnuna mill-Istat fl-ambitu tat-tifsira tal- Artikolu 61(1) tal-Ftehim ŻEE.

            2.   Ir-rekwiżiti tal-proċedura

                  (54)

                  Skont l-Artikolu 1(3) tal-Parti I tal-Protokoll 3, “l-Awtorità ta' Sorveljanza tal-EFTA tiġi mgħarrfa, minn żmien qabel biżżejjed li jippermettilha tippreżenta l-kummenti tagħha, dwar kwalunkwe pjan li tagħti jew tibdel l-għajnuna (…). L-Istat ikkonċernat ma jistax idaħħal fis-seħħ il-miżuri proposti minnu qabel ma dik il-proċedura tkun waslet għal deċiżjoni finali”.

                  (55)

                  B'ittra li ġġib id-data tas-26 ta' Ġunju 2013, l-awtoritajiet Norveġiżi nnotifikaw il-miżura ta' għajnuna ta' NOK 16-il miljun. L-għajnuna ingħatat b'mod kondizzjonali suġġett għall-approvazzjoni tal-Awtorità u, konsegwentement, ma ġietx żborżata.

                  (56)

                  B'referenza għall-informazzjoni pprovduta, jidher li l-għajnuna ingħatat abbażi ta' skema ta' għajnuna li ma kinitx innotifikata lill-Awtorità billi l-awtoritajiet Norveġiżi kkunsidrawha bħala koperta bir-Regolament għal Eżenzjoni Ġenerali Sħiħa (il-General Block Exemption Regulation — “GBER”) (34). L-għotjiet mingħand Enova u IN jirrapreżentaw għajnuna għall-investiment lill-istess impriża għall-istess proġett ta' investiment. L-awtoritajiet Norveġiżi għalhekk ikkonkludew li l-għajnuna lil Finnfjord kellha tiġi nnotifikata individwalment billi din, f'akkumulazzjoni mal-għajnuna mingħand Enova, qabżet l-livell limitu li għalihom l-għotjiet ta' għajnuna individwali huma suġġetti għall-obbligu ta' notifika (35).

                  (57)

                  Abbażi ta' dak li ntqal iktar 'il fuq, l-Awtorità tikkonkludi li l-awtoritajiet Norveġiżi ssodisfaw l-obbligi tagħhom li jirriżultaw mill-Artikolu 1(3) ta' Parti I tal-Protokoll 3.

            3.   Kompatibbiltà — Bażi legali

                  (58)

                  IN targumenta li l-għajnuna lil Finnfjord hija kompatibbli mal-Artikolu 61(3)(c) tal-Ftehim ŻEE bħala għajnuna għall-ħarsien ambjentali. IN tenfasizza li l-għajnuna inkwistjoni ma tirrappreżentax forma ta' għajnuna għas-salvataġġ.

                  (59)

                  Abbażi tal-Artikolu 61(3)(c) tal-Ftehim ŻEE “għajnuna li tiffaċilita l-iżvilupp ta' ċerti attivitajiet ekonomiċi jew ta' ċerti żoni ekonomiċi”, tista' titqies bħala kompatibbli mal-funzjonament tal-Ftehim ŻEE, f'każijiet fejn tali għajnuna ma taffettwax il-kundizzjonijiet tal-kummerċ u l-kompetizzjoni fiż-ŻEE sal-punt li tkun kuntrarja għall-interess komuni.

                  (60)

                  Permezz tad-Deċiżjoni Nru 39/11/COL, l-Awtorità approvat l-għajnuna inizjali mill-Iskema tal-Fond għall-Enerġija għall-proġett ta' rkupru tal-enerġija ta' Finnfjord wara li wettqet valutazzjoni dettaljata ta' din l-għajnuna f'konformità mal-Kapitolu 5 tal-EAG. L-Awtorità kkonkludiet li l-għajnuna nnotifikata minn Enova kkontribwit għall-ħarsien ambjentali billi inċentivizzat lil Finnfjord biex twettaq miżura li tiffranka l-enerġija li ma kinitx titwettaq mingħajr l-għajnuna.

                  (61)

                  Fis-16 ta' Lulju 2014, wara li kienet fetħet l-investigazzjoni formali, l-Awtorità adottat sett ġdid ta' Linji Gwida dwar l-għajnuna mill-Istat għall-ħarsien ambjentali u l-enerġija 2014-2020 (l-“EEAG”) (36), li jissostitwixxu l-EAG (37). L-Awtorità tapplika l-EEAG mid-data tal-adozzjoni tagħhom (38), anki għall-għotjiet ta' għajnuna individwali nnotifikata qabel l-adozzjoni tal-EEAG fejn tintalab tieħu deċiżjoni wara d-data ta' adozzjoni (39).

                  (62)

                  L-Awtorità approvat l-għajnuna mingħand Enova bħala miżura li tiffranka l-enerġija. L-EEAG ma jikkontjenux kapitolu dwar l-iffrankar ta' enerġija, iżda minflok ġie introdott kapitolu dwar l-effiċjenza enerġetika (40). L-Awtorità tivvaluta l-kompatibbiltà tal-għajnuna nnotifikata abbażi tal-kapitolu tal-EEAG dwar l-effiċjenza enerġetika.

                  (63)

                  L-Awtorità tinnota li l-valutazzjoni tagħha tal-kompatibbltà tal-miżura nnotifikata f'dan il-każ ma kinitx tkun materjalment differenti kieku applikat l-EAG. Biex juri dan, il-prinċipji rilevanti ta' kemm l-EEAG u kemm l-EAG huma msemmija f'dan li ġej.

            4.   L-ambitu tal-proċedura ta' investigazzjoni formali

                  (64)

                  Fid-deċiżjoni li tiftaħ proċedura ta' investigazzjoni formali, u tevalwa l-miżura notifikata skont l-EAG applikabbli dak iż-żmien, l-Awtorità enfasizzat li, minħabba l-fatt li hija diġà evalwat il-kompatibbiltà tal-għajnuna minn Enova għal proġett ta' rkupru tal-enerġija ta' Finnfjord, hija ma kellhiex dubji li l-għajnuna addizzjonali, minħabba l-ammont relattivament żgħir tagħha meta mqabbel mal-ammont inizjali tal-għajnuna, hija mmirata lejn falliment tas-suq. Barra minn hekk, dwar l-assunzjoni li l-għajnuna jkollha effett ta' inċentiv u tkun meħtieġa, l-Awtorità ma kellhiex dubji li d-distorsjonijiet tal-kompetizzjoni u l-effett fuq il-kummerċ ikunu limitati sabiex il-bilanċ globali jkun wieħed pożittiv. Dawn il-kwistjonijiet għalhekk mhux se jiġu ttrattati f'dan li ġej.

                  (65)

                  Is-suġġett tal-valutazzjoni li ġejja huwa dwar jekk l-għajnuna nnotifikata għandhiex effett ta' inċentiv u hijiex meħtieġa.

            5.   Valutazzjoni tal-kompatibbiltà

      5.1.
            L-għajnuna ma għandhiex effett ta' inċentiv u lanqas ma hija meħtieġa

                  (66)

                  Skont l-EEAG (41), sabiex tkun kompatibbli mal-funzjonament tal-Ftehim ŻEE, jeħtieġ li l-għajnuna tipprovdi effett ta' inċentiv. Il-fatt dwar jekk l-għajnuna nnotifikata hijiex meħtieġa biex tipproduċi inċentiv reali biex isir investiment li altrimenti ma jkollux lok huwa element kruċjali fil-valutazzjoni tal-kompatibbiltà. Għandu jiġi vverifikat jekk l-għajnuna hijiex meħtieġa biex tipprovdi effett ta' inċentiv għall-investiment, jiġifieri jekk l-għajnuna effettivament tikkontribwixxix għal bidla fl-imġiba tar-riċevitur sabiex jogħla l-livell ta' ħarsien ambjentali (42).

                  (67)

                  Bħala regola ġenerali, l-Awtorità ħa tikkunsidra li ma jeżisti ebda effett ta' inċentiv meta l-proġett ikun beda qabel is-sottomissjoni mir-riċevitur ta' applikazzjoni għall-għajnuna (43). Billi dan il-każ jirrigwarda l-kwistjoni ta' għajnuna addizzjonali biex tiġi koperta ż-żieda fil-kostijiet ta' proġett li għadu għaddej, l-Awtorità ma tistax toqgħod fuq il-preżunzjoni tal-eżistenza ta' effett ta' inċentiv għal applikazzjonijiet għall-għajnuna mressqa qabel il-bidu tax-xogħolijiet. Fi Frar 2011, Finnfjord bdiet il-proġett ta' NOK 700 miljun abbażi ta' NOK 175 miljun mogħtija f'għajnuna.

                  (68)

                  Madankollu, l-Awtorità ma teskludix l-effett ta' inċentiv għal proġett li beda meta l-għoti ta' għajnuna jiżgura b'mod inekwivokali t-tlestija ta' proġetti li altrimenti ma kinux jitlestew jew iż-żieda fil-ħarsien ambjentali li altrimenti ma kienx ikollha lok (44). Fil-valutazzjoni tal-effett ta' inċentiv tal-għajnuna f'dan id-dawl, is-sitwazzjoni kontrofattwali, jiġifieri x'kienet tagħmel il-kumpanija mingħajr l-għajnuna, teħtieġ li tiġi eżaminata mill-qrib.

                  (69)

                  Il-kumpanija lestiet il-proġett f'Ottubru 2012 mingħajr ma l-għajnuna ġiet żborżata. Abbażi tal-informazzjoni u l-evidenza mogħtija, l-Awtorità ma tqisx li Finnfjord realistikament kkunsidrat li tieqaf, tnaqqas l-ambitu jew twaqqaf il-proġett wara Frar 2011 sat-tlestija tiegħu f'Ottubru 2012. B'mod aktar speċifiku u b'referenza għall-konklużjonijiet fil-laqgħa tal-bord tal-25 ta' Settembru 2012, jidher li l-kumpanija, minħabba l-ispejjeż kbar involuti, ma kkunsidratx bis-serjetà la li twaqqaf jew li tipposponi l-proġett, fl-intier tiegħu jew parzjalment, u lanqas li tnaqqas l-ambitu tiegħu. Il-protokoll tal-laqgħa tal-bord mill-25 ta' Settembru 2012 jindika li Finnfjord kienet biħsiebha tipprova tikseb finanzjament permezz ta' self addizzjonali mingħand SNN u għajnuna addizzjonali mingħand Enova u IN, u li kull għajnuna potenzjali tintuża direttament għat-tnaqqis tas-selfa li Finnfjord kienet ħa tipprova tikseb mingħand SNN.

                  (70)

                  Din is-sejba possibbilment ġiet appoġġjata mill-kumpanija fil-kummenti tagħha dwar id-deċiżjoni tal-Awtorità għall-ftuħ ta' proċedura ta' investigazzjoni formali. Għalkemm il-kumpanija ssemmi l-ħtieġa tagħha għal NOK [80-95] miljun f'finanzjament u tidher li qed tiddikjara li s-sitwazzjoni li sabet ruħha fiha tindika li l-kumpanija kkunsidrat li tabbanduna l-proġett, din hija kkontradita permezz ta' dikjarazzjonijiet oħra magħmula mill-kumpanija fejn issir referenza għan-nuqqas ta' “rieda ħielsa” (ara l-premessa 42 iktar 'il fuq) u, fuq kollox, mill-fatt li Finnfjord kkompletat il-proġett mingħajr ma ġiet żborżata l-għajnuna.

                  (71)

                  Jekk il-kumpanija kunsidrat li ma kellhiex għażla oħra ħlief illi tkompli l-proġett, l-għajnuna ma tipprovdix lill-kumpanija b'ebda inċentiv għaliex il-kumpanija tkun — bi jew mingħajr l-għajnuna — lestiet il-proġett. Fi kliem ieħor, ix-xenarju kontrofattwali huwa li Finnfjord tiffinalizza l-proġett mingħajr dewmien u mingħajr ma tnaqqas l-ambitu tiegħu anke mingħajr l-għajnuna.

                  (72)

                  L-Awtorità mhijiex konvinta bl-argument li l-għajnuna kienet wasslet għall-pakkett ta' finanzjament ta' NOK [80-95] miljun u li kienet meħtieġa, b'mod partikolari, għas-selfa ta' NOK [45-60] miljun mingħand SNN. Anki jekk is-selfa mingħand SNN tipprovdi bħala kundizzjoni li IN tagħti għajnuna ta' NOK 16-il miljun, il-fondi (kemm mingħand SNN u IN) ġew żburżati mingħajr l-approvazzjoni minn qabel tal-Awtorità għall-għajnuna addizzjonali. Dan juri s-separabbiltà tas-self mill-għotja tal-għajnuna. Kreditur li jistabbilixxi l-iżborż attwali ta' għajnuna bħala kundizzjoni għal aktar finanzjament kien jistenna għal approvazzjoni minn qabel tal-Awtorità qabel ma jiżborża aktar kapital ta' self jekk dan jiddetermina l-eżistenza tal-pakkett ta' finanzjament. Barra minn hekk, l-informazzjoni pprovduta lill-Awtorità ma tindikax li Finnfjord kien ikollha tħallas lura minnufih is-self f'każ li l-Awtorità ma tapprovax l-għajnuna.

                  (73)

                  Sabiex tkun kompatibbli mal-funzjonament tal-Ftehim ŻEE, l-għajnuna trid tkun meħtieġa. L-għajnuna ma għandhiex tissussidja l-kostijiet ta' attività imġarrba minn impriża u ma għandhiex tikkumpensa għar-riskju kummerċjali normali ta' attività ekonomika (45). Madankollu, l-għajnuna għal kostijiet addizzjonali mġarrba minħabba fatturi esterni imprevedibbli, li ma jistgħux jidhru bħala parti tar-riskju kummerċjali normali tal-attività ekonomika inkwistjoni, tista' titqies bħala kompatibbli mal-funzjonament tal-Ftehim ŻEE (46).

                  (74)

                  L-Awtorità tinnota li, meta fi Frar 2011, Finnfjord ġiet iffaċċata b'żieda fil-kost minn NOK 511,66 miljun għal NOK 700 miljun, iddeċidiet li tibqa' għaddejja bil-proġett mingħajr ma tapplika għal ebda għajnuna ulterjuri. B'hekk, il-kost rilevanti għal din l-investigazzjoni hija żieda ta' NOK [80-95] miljun minn NOK 700 miljun għal NOK [madwar 800] miljun. Dan jirrappreżenta żieda ta' madwar […] %.

                  (75)

                  Abbażi tal-informazzjoni pprovduta, kif deskritt fil-premessa 22 iktar 'il fuq, dawn iż-żidiet fil-kost irriżultaw minn: l-adattamenti ta' makkinarju eżistenti, l-adattamenti ta' tliet fran eżistenti, l-adattamenti ta' katusi tad-duħħan, l-installazzjonijiet fil-bini tat-turbina u bini ieħor, it-telf ta' produzzjoni itwal milli mistenni, u l-finalizzazzjoni tal-ħidma u l-installazzjonijiet. Dawn jirrappreżentaw it-tipi ta' żidiet fil-kost li l-kumpanija tkun mistennija li tieħu kont tagħhom meta tippjana għal dan it-tip ta' proġett, u jikkostitwixxu r-riskju kummerċjali normali tal-attività ekonomika inkwistjoni. Dawn ma jistgħux jitqiesu li huma kkawżati minn fatturi esterni u ma jidhrux ta' natura imprevedibbli. Dan il-każ għalhekk jista' jiġi distint mill-kawża Helguvík Aluminium Smelter
                      (47), imsemmi minn Finnfjord. F'dak il-każ, il-benefiċjarju tal-għajnuna kellu diffikultajiet biex jikseb finanzjament matul il-kriżi finanzjarja eċċezzjonali tal-2008 fl-Iżlanda, ċirkustanza li tista' ġustament tiġi kklasifikata bħala fattur estern imprevedibbli. Abbażi ta' dak li ntqal iktar 'il fuq, l-Awtorità hija tal-fehma li dak li qed jiġi propost mill-awtoritajiet Norveġiżi bil-miżura ta' għajnuna nnotifikata huwa li tikkumpensa lil Finnfjord għar-riskju kummerċjali normali tal-proġett li hija wettqet.

                  (76)

                  L-Awtorità tirrikonoxxi li l-eżitu tal-valutazzjoni tagħha seta' potenzjalment kien differenti kieku l-awtoritajiet Norveġiżi, minflok ipproponew żewġ għajnuniet ta' żborż ta' ammont fiss (minn Enova u mbagħad aktar tard minn IN), taw għajnuna jiġi kopert ċertu perċentwal tal-kostijiet eliġibbli tal-proġett. Dan ikun il-każ speċjalment meta l-ambitu ta' kostijiet addizzjonali imprevedibbli jkun sostanzjali u marbut mal-fatt li l-proġett huwa innovattiv u l-fatt li l-kostijiet tiegħu, min-natura tiegħu stess, huwa diffiċli li jkun stmat minn qabel. Madankollu, dan l-argument huwa irrilevanti għas-sett ta' fatti li l-Awtorità taffaċċja f'dan il-każ.

                  (77)

                  L-Awtorità tenfasizza li huma l-awtoritajiet Norveġiżi li għandhom juru li l-kundizzjonijiet għad-deroga mill-Artikolu 61(1) tal-Ftehim ŻEE huma sodisfatti (48). Il-fatti u l-argumenti ppreżentati mill-awtoritajiet Norveġiżi (u Finnfjord) ma kkonvinċewx lill-Awtorità li l-għajnuna nnotifikata minn IN għandha effett ta' inċentiv jew li hija meħtieġa.

                  (78)

                  Abbażi ta' dak li ntqal iktar 'il fuq, l-Awtorità kkonkludiet li l-għajnuna nnotifikata minn IN lil Finnfjord ma għandhiex effett ta' inċentiv u li mhijiex meħtieġa. Billi l-għajnuna għal dawk ir-raġunijiet biss mhijiex kompatibbli mal-funzjonament tal-Ftehim ŻEE, l-Awtorità mhijiex ħa tivvaluta l-adegwatezza tal-għajnuna u lanqas il-proporzjonalità tagħha.

            6.   Konklużjoni — l-għajnuna hija inkompatibbli

                  (79)

                  Abbażi tal-informazzjoni mressqa mill-awtoritajiet Norveġiżi, l-Awtorità kkonkludiet li l-proposta ta' NOK 16-il miljun f'għotja ta' flus minn IN lil Finnfjord tikkostitwixxi għajnuna mill-Istat fl-ambitu tat-tifsira tal-Artikolu 61(1) tal-Ftehim ŻEE.

                  (80)

                  L-Awtorità kkonkludiet li din l-għajnuna hija inkompatibbli mal-funzjonament tal-Ftehim ŻEE. Konsegwentement, l-awtoritajiet Norveġiżi mhumiex awtorizzati jimplimentawha.

                  (81)

                  L-Awtorità titlob lill-awtoritajiet Norveġiżi biex jibgħatu minnufih kopja lil Finnfjord ta' din id-deċiżjoni.

            ADOTTAT DIN ID-DEĊIŻJONI:
      Artikolu 1
      1.   L-għotja diretta ta' NOK 16-il miljun lil Finnfjord innotifikata mill-awtoritajiet Norveġiżi fis-26 ta' Ġunju 2013 hija inkompatibbli mal-funzjonament tal-Ftehim ŻEE.
      2.   Għalhekk ma tistax tiġi implimentata.
      3.   Il-proċedura ta' investigazzjoni formali hija b'dan magħluqa.
      Artikolu 2
      Din id-Deċiżjoni hija indirizzata lir-Renju tan-Norveġja.
      Artikolu 3
      Il-verżjoni Ingliża ta' din id-deċiżjoni biss hija awtentika.

         Magħmul fi Brussell, fit-8 ta' April 2015.

               Għall-Awtorità ta' Sorveljanza tal-EFTA

            Oda Helen SLETNES

               President

            Helga JÓNSDÓTTIR

               Membru tal-Kulleġġ

         (*)  F'din il-verżjoni mhux kunfidenzjali tad-deċiżjoni, tkun ġiet meħuda l-informazzjoni koperta bl-obbligu ta' segretezza professjonali. Fejn l-informazzjoni tkun ġiet meħuda, dan huwa mmarkat b' […]. Fejn ġew esklużi xi ċifri, ġiet indikata, fejn xieraq, firxa li teżisti fi ħdan iċ-ċifra.

         (1)  ĠU C 278, 22.9.2011, p. 6 u s-Suppliment taż-ŻEE Nru 51, tat-22.9.2011, p. 1.

         (2)  Avvenimenti Nri 676810, 676812, 676814-676816, 676819, 676822, 676823, 676825-676827, 676829 u 676832-676834.

         (3)  Avveniment Nru 677212.

         (4)  Avvenimenti Nri 680603-680605 u 680866-680868.

         (5)  Avveniment Nru 681073.

         (6)  Avvenimenti Nri 683806, 683807, 683809, 683810, 683813, 683814, 683817 u 683819.

         (7)  Avveniment Nru 686086.

         (8)  Avveniment Nru 700230.

         (9)  ĠU C 108, 10.4.2014, p. 2 u s-Suppliment taż-ŻEE Nru 22 tal-10.4.2014, p. 19.

         (10)  Ittra mingħand Finnfjord, mingħajr data, irreġistrata mill-Awtorità fis-16 ta' April 2014 (Avveniment Nru 705906).

         (11)  Avveniment Nru 708022.

         (12)  Avveniment Nru 710453.

         (13)  Avvenimenti Nri 723413-723421 u 723424.

         (14)  Avveniment Nru 725001.

         (15)  Avvenimenti Nri 726975-726980 u 726985.

         (16)  Avveniment Nru 726981.

         (17)  Avveniment Nru 729928.

         (18)  Lov 2003-12-19-130 Lov om Innovasjon Norge.

         (19)  Bin-Norveġiż: Statsforetak. Enova hija organizzata f'konformità mal-Att Nru 71 tat-30 ta' Awwissu 1991 dwar l-intrapriżi statali.

         (20)  ĠU L 189, 17.7.2008, p. 36 u s-Suppliment taż-ŻEE Nru 43, 17.7.2008, p. 1.

         (21)  ĠU C 314, 27.10.2011, p. 4 u s-Suppliment taż-ŻEE Nru 58 tas-27.10.2011, p. 2.

         (22)  Il-kompetizzjoni għal għajnuna skont l-Iskema tal-Fond għall-Enerġija hija deskritta fid-Deċiżjoni tal-Awtorità Nru 248/11/COL (iċċitata iktar 'il fuq), paragrafi 27-36.

         (23)  Ara d-Deċiżjoni tal-Awtorità Nru 248/11/COL (iċċitata iktar 'il fuq, punt 37).

         (24)  Disponibbli fuq is-sit web ta' Finnfjord: http://www.finnfjord.no/weve_got_the_power.

         (25)  Ittra mill-awtoritajiet Norveġiżi li ġġib id-data tat-18 ta' Settembru 2013 (Avveniment Nru 683806). Traduzzjoni tal-Awtorità: “Eventuelle tilskudd/lån fra Enova og Innovasjon Norge, vil gå til direkte reduksjon av omsøkte likviditetslån.”

         (26)  Skont l-IN: “Meta Finnfjord […] applikat għal finanzjament ta' NOK [80-95] miljun, [SNN]kienet diġà approvat selfa tal-istess ammont, iżda b'termini dwar it-titoli li kienu inaċċettabbli għal [IN]” l-ittra ta' IN lill-Awtorità li ġġib id-data tat-18 ta' Settembru 2013, p. 12.

         (27)  Ir-Rata Interbankarja Norveġiża Offerta.

         (28)  Dik l-għajnuna ġiet approvata mill-Awtorità bid-Deċiżjoni Nru 304/13/COL (ĠU C 330, 14.11.2013, p. 7 u s-Suppliment taż-ŻEE Nru 63, 14.11.2013, p. 5).

         (29)  ĠU L 144, 10.6.2010, p. 1 u s-Suppliment taż-ŻEE Nru 29, 10.6.2010, p. 1.

         (30)  Deċiżjoni Nru 344/09/COL Helguvík Aluminium Smelter (ĠU C 294, 3.12.2009, p. 17, u s-Suppliment taż-ŻEE Nru 64, 3.12.2009, p. 10).

         (31)  I.a. id-Deċiżjoni tal-Awtorità Nru 503/08/COL Test Centre Mongstad (ĠU C 297, 20.11.2008, p. 11 u s-Suppliment taż-ŻEE Nru 69, 20.11.2008, p. 2) u d-Deċiżjoni tal-Kummissjoni fil-Kawża N 117/2007 Dekontaminazzjoni tas-sit “Neue Maxhütte Stahlwerke GmbH” b' “57 Profi-Start GmbH” (ĠU C 275, 16.11.2007, p. 2).

         (32)  Kawża E-6/98 Norway vs EFTA Surveillance Authority [1999] Ct. Rep. 76, paragrafu 59; Kawża 730/79 Philip Morris vs Il-Kummissjoni UE:C:1980:209, paragrafu 11 fejn jissemma li “Meta l-għajnuna finanzjarja tal-Istat issaħħaħ il-pożizzjoni ta' impriża meta mqabbla ma' impriżi oħra li jkunu qed jikkompetu fil-kummerċ intra-Komunitarju, dawn tal-aħħar iridu jkunu kkunsidrati bħala li ġew affettwati minn dik l-għajnuna.”

         (33)  Kif deskritt fid-Deċiżjoni tal-Awtorità Nru 39/11/COL (iċċitata iktar 'il fuq).

         (34)  Ir-Regolament tal-Kummissjoni (KE) Nru 800/2008 tas-6 ta' Awwissu 2008 li jiddikjara ċerti kategoriji ta' għajnuna bħala kompatibbli mas-suq komuni (Regolament għal Eżenzjoni Ġenerali Sħiħa) skont l-Artikoli 87 u 88 tat-Trattat (ĠU L 214, 9.8.2008, p. 3), inkorporat fil-punt 1j tal-Anness XV tal-Ftehim ŻEE.
      Ara l-Artikolu 6(1)(b) flimkien mal-Artikolu 7(1) tal-GBER li kien applikabbli.
      L-Artikolu 6(1)(b) jaqra kif ġej “Dan ir-Regolament ma japplikax għal kwalunkwe għajnuna individwali, kemm jekk tingħata ad hoc jew abbażi ta' skema, li l-ekwivalenti tal-għotja gross tagħha jaqbeż il-livelli limiti li ġejjin (…) (b) għajnuna għall-investiment għall-ħarsien ambjentali: EUR 7,5 miljun għal kull impriża għal kull proġett ta' investiment;”.

         (35)  L-Artikolu 7(1) jaqra kif ġej: “Biex jiġi stabbilit jekk il-livelli limiti ta' notifika individwali stabbiliti fl-Artikolu 6 u l-intensitajiet massimi ta' għajnuna stabbiliti fil-Kapitolu II ġewx rispettati, jiġi kkunsidrat l-ammont totali ta' miżuri ta' appoġġ pubbliku għall-attività jew il-proġett assistit, irrispettivament minn jekk dak l-appoġġ ġiex iffinanzjat minn sorsi lokali, reġjonali, nazzjonali jew Komunitarji.”

         (36)  Għadhom mhumiex ippubblikati fil-ĠU jew s-Suppliment taż-ŻEE, iżda huma disponibbli fuq is-sit web tal-Awtorità: http://www.eftasurv.int/state-aid/legal-framework/state-aid-guidelines/.

         (37)  Il-Punt 237 tal-EEAG

         (38)  Il-Punt 237 tal-EEAG

         (39)  Il-Punt 238 tal-EEAG L-Awtorità tinnota li hija ħa tapplika l-EAG għal għajnuna mogħtija abbażi ta' skemi ta' għajnuna approvati meta hija tintalab tieħu deċiżjoni wara li l-EEAG saru applikabbli. F'dan il-każ madankollu, il-fehma tal-Awtorità hija li l-għajnuna nnotifikata ma tingħatax abbażi ta' skema ta' għajnuna approvata mill-Awtorità.

         (40)  Fil-Punt 14(2) tal-EEAG, “effiċjenza enerġetika” hija ddefinita bħala ammont ta' enerġija ffrankata ddeterminat billi jitkejjel u/jew jiġi stmat il-konsum qabel u wara l-implimentazzjoni ta' miżura ta' titjib fl-effiċjenza enerġetika, filwaqt li tiġi żgurata n-normalizzazzjoni tal-kundizzjonijiet esterni li jaffettwaw il-konsum tal-enerġija.

         (41)  Il-punti 139 u 44 tal-EEAG. Ara wkoll il-punti 171-173 tal-EAG kif ukoll il-punti 27-29 tagħhom.

         (42)  Il-Punt 44 tal-EEAG Ara wkoll il-punt 142 tal-EAG.

         (43)  Il-Punt 45 tal-EEAG Ara wkoll il-punt 143 tal-EAG.

         (44)  Kawża T-162/06 Kronoply vs il-Kummissjoni EU:T:2009:2, paragrafu 85. Ikkonfermata fl-appell fil-Kawża C-117/09 P Kronoply vs Il-Kummissjoni EU:C:2010:370.

         (45)  Il-Punt 44 tal-EEAG

         (46)  Kawża T-162/06 Kronoply vs il-Kummissjoni EU:T:2009:2, paragrafu 88.

         (47)  Iċċitata iktar 'il fuq.

         (48)  Il-Kawża C-106/09 P Il-Kummissjoni vs Il-Gvern ta' Ġibiltà u r-Renju Unit EU:C:2011:732, paragrafu 147. Kawża C-372/97 L-Italja vs il-Kummissjoni EU:C:2004:234, paragrafu 81. C-364/90 L-Italja vs il-Kummissjoni EU:C:1993:157, paragrafu 20. Il-Kawża T-68/03 Olympiaki Aeroporia Ypiresies AE vs il-Kummissjoni EU:T:2007:253, paragrafu 34.


title: 2006/551/KE: Deċiżjoni tal-Kunsill ta’ l- 24 ta’ Lulju 2006 li taħtar il-President ta' l-Uffiċċju Komunitarju tal-Varjetajiet Veġetali

text:
               31.12.2008

               MT

               Il-Ġurnal Uffiċjali ta’ l-Unjoni Ewropea

               468

         DEĊIŻJONI TAL-KUNSILL
   ta’ l-24 ta’ Lulju 2006
   li taħtar il-President ta' l-Uffiċċju Komunitarju tal-Varjetajiet Veġetali
   (2006/551/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 2100/94 tas-27 ta' Lulju 1994 dwar drittijiet ta' varjetajiet ta' pjanti fil-Komunità (1), u b'mod partikolari l-Artikoli 43(1) u (2) tiegħu,
   Wara li kkunsidra l-komunikazzjoni ppreżentata mill-Kummissjoni fit-3 ta' Lulju 2006, wara li kisbet l-opinjoni tal-Kunsill Amministrattiv ta' l-Uffiċċju Komunitarju tal-Varjetajiet Veġetali,
   IDDEĊIEDA KIF ĠEJ:
   Artikolu Uniku
   Is-Sur Bart KIEWIET, imwieled fis-7 ta' Jannar 1947, huwa b'dan maħtur President ta' l-Uffiċċju Komunitarju tal-Varjetajiet Veġetali għal perijodu ta' ħames snin.
   Il-mandat tiegħu għandu jibda mid-data li fiha jassumi l-kariga tiegħu, liema data għandha tiġi maqbula bejn il-President u l-Kunsill Amministrattiv ta' l-Uffiċċju.

      Maghmul fi Brussell, 24 ta’ Lulju 2006.

            Għall-Kunsill

            Il-President

         M. PEKKARINEN

      (1)  ĠU L 227, 1.9.1994, p. 1. Regolament kif l-aħħar emendat bir-Regolament (KE) Nru 873/2004 (ĠU L 162, 30.4.2004, p. 38).


title: 2004/544/KE: Deċiżjoni tal-Kunsill tal- 21 ta’ Ġunju 2004 dwar l-iffirmar tal-Konvenzjoni Ewropea għall-protezzjoni ta' l-annimali matul it-trasport internazzjonali

text:
               31.12.2008

               MT

               Il-Ġurnal Uffiċjali ta’ l-Unjoni Ewropea

               L NaN/1

      DEĊIŻJONI TAL-KUNSILL

   tal-21 ta’ Ġunju 2004
   dwar l-iffirmar tal-Konvenzjoni Ewropea għall-protezzjoni ta' l-annimali matul it-trasport internazzjonali
   (2004/544/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 37, flimkien ma' l-ewwel sentenza ta' l-ewwel subparagrafu ta' l-Artikolu 300 (2) tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kummissjoni nnegozjat f'isem il-Komunità l-Konvenzjoni Ewropea għall-protezzjoni ta' l-annimali matul it-trasport internazzjonali.

               (2)

               Soġġett għall-konklużjoni eventwali tagħha f'data aktar tard, il-Konvenzjoni Ewropea għall-protezzjoni ta' l-annimali matul it-trasport internazzjonali, li hija miftuħa għall-iffirmar sa mill-5 ta' Novembru 2003, għandha tiġi ffirmata,

         IDDEĊIEDA KIF ĠEJ:
   Artikolu uniku
   Soġġett għal konklużjoni eventwali f'data aktar tard, il-President tal-Kunsill b'dan qed jiġi awtorizzat jinnomina l-persuna/i bis-setgħa li jiffirmaw, f'isem il-Komunità Ewropea (1), il-Konvenzjoni Ewropea għall-protezzjoni ta' l-annimali matul it-trasport internazzjonali, mehmuża ma' din id-Deċiżjoni.

      Magħmul fi Brussel, 21 ta’ Ġunju 2004.

            Għall-Kunsill

            Il-President

         J. WALSH

      (1)  Qed jiġu riprodotti biss il-verżjonijiet awtentiċi tal-Konvenzjoni, jiġifieri bl-Ingliż u bil-Franċiż.


title: 2009/670/KE: Deċiżjoni tal-Parlament Ewropew tat- 23 ta’ April 2009 dwar l-għeluq tal-kontijiet tal-Aġenzija Ewropea għas-Sigurtà Marittima għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/175

         DEĊIŻJONI TAL-PARLAMENT EWROPEW
   tat-23 ta’ April 2009
   dwar l-għeluq tal-kontijiet tal-Aġenzija Ewropea għas-Sigurtà Marittima għas-sena finanzjarja 2007
   (2009/670/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2007, flimkien mat-tweġibiet tal-Aġenzija (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Ewropea għas-Sigurtà Marittima (4), u b’mod partikolari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71, u l-Anness V, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0167/2009),

               1.

               Jinnota li l- kontijiet annwali definittivi tal-Aġenzija Ewropea għas-Sigurtà Marittima huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Aġenzija Ewropea għas-Sigurtà Marittima għas-sena finanzjarja 2007;

               3.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur Eżekuttiv tal-Aġenzija Ewropea għas-Sigurtà Marittima, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 20.

      (2)  ĠU C 311, 5.12.2008, p. 57.

      (3)  ĠU L 248, 16.9.2002, p. 1.

      (4)  ĠU L 208, 5.8.2002, p. 1.

      (5)  ĠU L 357, 31.12.2002, p. 72.


title: Deċiżjoni tal-Kunsill ta' l- 14 ta' Novembru 2005 li taħtar membru Spanjol tal-Kumitat tar-Reġjuni

text:
               29.6.2006

               MT

               Il-Ġurnal Uffiċjali ta’ l-Unjoni Ewropea

               73

         DEĊIŻJONI TAL-KUNSILL
   ta' l-14 ta' Novembru 2005
   li taħtar membru Spanjol tal-Kumitat tar-Reġjuni
   (2005/812/KE)
   IL-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta tal-Gvern Spanjol,
   Billi:

               (1)

               Fit-22 ta’ Jannar 2002 il-Kunsill adotta d-Deċiżjoni 2002/60/KE (1) li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2002 sal-25 ta' Jannar 2006.

               (2)

               Post ta' membru tal-Kumitat tar-Reġjuni huwa vakanti wara l-iskadenza tal-mandat tas-Sur Manuel Fraga Iribarne, membru (ES),

         IDDEĊIEDA KIF ĠEJ:
   Artikolu 1
   Huwa maħtur bħala membru tal-Kumitat tar-Reġjuni għall-bqija tal-mandat, jiġifieri sal-25 ta’ Jannar 2006:
   Is-Sur Emilio PÉREZ TOURIÑO
   Presidente de la Xunta de Galicia
   bħala membru:
   biex jissostitwixxiIs-Sur Manuel FRAGA IRIBARNE.
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
   Għandu jkollha effett mill-jum ta’ l-adozzjoni tagħha.

      Maghmula fi Brussel, nhar il-14 ta' Novembru 2005.

            Ghall-Kunsill

            Il-President

         T. JOWELL

      (1)  ĠU L 24, 26.1.2002, p. 38.


title: Mobilizzazzjoni tal-Fond Ewropew ta' Aġġustament għall-Globalizzazzjoni #Riżoluzzjoni tal-Parlament Ewropew tat- 18 ta’ Novembru 2008 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehima Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (COM(2008)0609 — C6-0345/2008 — 2008/2286(ACI))#ANNESS DEĊIŻJONI TAL-PARLAMENT EWROPEW U TAL-KUNSILL DWAR IL-MOBILIZZAZZJONI TAL-FOND EWROPEW TA’ AĠĠUSTAMENT GĦALL-GLOBALIZZAZZJONI, SKONT IL-PUNT 28 TAL-FTEHIMA INTERISTITUZZJONALI TAS- 17 TA’ MEJJU 2006 BEJN IL-PARLAMENT EWROPEW, IL-KUNSILL U L-KUMMISSJONI DWAR ID-DIXXIPLINA BAĠITARJA U L-AMMINISTRAZZJONI FINANZJARJA TAJBA

text:
               22.1.2010

               MT

               Il-Ġurnal Uffiċjali tal-Unjoni Ewropea

               CE 16/84

         Mobilizzazzjoni tal-Fond Ewropew ta' Aġġustament għall-Globalizzazzjoni
   P6_TA(2008)0536
   Riżoluzzjoni tal-Parlament Ewropew tat-18 ta' Novembru 2008 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (COM(2008)0609 — C6-0345/2008 — 2008/2286(ACI))
   (2010/C 16 E/29)

      Il-Parlament Ewropew,

               —

               wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2008)0609 — C6-0345/2008),

               —

               wara li kkunsidra l-Ftehima Interistituzzjonali (IIA) tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikolari l-punt 28 tagħha,

               —

               wara li kkunsidra r-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' aġġustament għall-globalizzazzjoni (2),

               —

               wara li kkunsidra r-rapport tal-Kumitat għall-Baġits u l-opinjoni tal-Kumitat għall-Impjiegi u l-Affarijiet Soċjali (A6-0430/2008),

               A.

               billi l-Unjoni Ewropea stabbiliet l-istrumenti leġiżlattivi u baġitarji xierqa biex jingħata appoġġ addizzjonali lill-ħaddiema li qed isofru l-konsegwenzi ta' bidliet strutturali kbar fix-xejriet kummerċjali dinjija u biex tgħinhom sabiex jerġgħu jintegraw fis-suq tax-xogħol,

               B.

               billi l-assistenza finanzjarja min-naħa tal-Unjoni lill-ħaddiema li sfaw qegħda għandha tkun dinamika u disponibbli malajr u b'mod effiċjenti kemm jista' jkun skont id-Dikjarazzjoni Konġunta tal-Parlament Ewropew, tal-Kunsill u tal-Kummissjoni adottata waqt il-laqgħa ta' konċiljazzjoni fis-17 ta' Lulju 2008,

               C.

               billi l-Italja talbet assistenza fir-rigward ta' erba' każijiet li jirrigwardaw qgħad fis-settur tat-tessili f'Sardinja, fil-Piemonte, fil-Lombardia u fit-Toscana (3),

         1.   Jistieden lill-istituzzjonijiet involuti biex jagħmlu l-isforzi meħtieġa biex iħaffu l-mobilizzazzjoni tal-Fond skont id-dikjarazzjoni konġunta msemmija hawn fuq li permezz tal-adozzjoni tagħha l-Parlament Ewropew, il-Kunsill u l-Kummissjoni jikkonfermaw l-importanza li tkun żgurata proċedura mħaffa li tirrispetta l-Ftehima Interistituzzjonali (IIA) tas-17 ta' Mejju 2006 dwar l-adozzjoni ta' deċiżjonijiet dwar il-mobilizzazzjoni tal-Fond Ewropew ta' Aġġustament għall-Globalizzazzjoni;
   2.   Japprova d-deċiżjoni annessa ma' din ir-riżoluzzjoni;
   3.   Jagħti istruzzjonijiet lill-President tiegħu biex jiffirma d-deċiżjoni flimkien mal-President tal-Kunsill u biex jiżgura li tiġi ppubblikata fil-Ġurnal Uffiċjali tal-Unjoni Ewropea;
   4.   Jagħti istruzzjonijiet lill-President tiegħu biex jgħaddi din ir-riżoluzzjoni, inkluż l-anness tagħha, lill-Kunsill u lill-Kummissjoni.

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.

      (3)  EGF/2007/005 IT/Sardegna, EGF/2007/006 IT/Pjemonte, EGF/2007/007 IT/Lombardia u EGF/2008/001 IT/Toscana.

      ANNESS
      DEĊIŻJONI TAL-PARLAMENT EWROPEW U TAL-KUNSILL DWAR IL-MOBILIZZAZZJONI TAL-FOND EWROPEW TA' AĠĠUSTAMENT GĦALL-GLOBALIZZAZZJONI, SKONT IL-PUNT 28 TAL-FTEHIMA INTERISTITUZZJONALI TAS-17 TA' MEJJU 2006 BEJN IL-PARLAMENT EWROPEW, IL-KUNSILL U L-KUMMISSJONI DWAR ID-DIXXIPLINA BAĠITARJA U L-AMMINISTRAZZJONI FINANZJARJA TAJBA
      Il-PARLAMENT EWROPEW U L-KUNSILL TAL-UNJONI EWROPEA,
      wara li kkunsidraw it-Trattat li jistabbilixxi l-Komunità Ewropea,
      wara li kkunsidra l-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikolari l-punt 28 tagħha,
      wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' aġġustament għall-globalizzazzjoni (2), u b'mod partikolari l-Artikolu 12(3) tiegħu,
      wara li kkunsidraw il-proposta tal-Kummissjoni,
      Billi:

                  (1)

                  Il-Fond Ewropew ta' Aġġustament għall-Globalizzazzjoni (“il-Fond”) twaqqaf biex jipprovdi appoġġ addizzjonali għall-ħaddiema li jitilfu l-impjieg minħabba nuqqas ta' xogħol għalihom u li jsofru l-konsegwenzi ta' bidliet strutturali ewlenin fix-xejriet kummerċjali dinjin, u sabiex jgħinhom fl-integrazzjoni mill-ġdid tagħhom fis-suq tax-xogħol.

                  (2)

                  Il-Ftehima Interistituzzjonali tas-17 ta' Mejju 2006 tippermetti l-mobilizzazzjoni tal-Fond fil-limitu massimu annwali ta' EUR 500 miljun.

                  (3)

                  L-Italja ippreżentat erba' applikazzjonijiet għall-użu tal-Fond fir-rigward ta' redundanxcies fis-settur tat-tessuti: fid-9 ta' Awissu 2007 għal Sardinja, fl-10 ta' Awissu 2007 għall-Piemonte, fis-17 ta' Awissu 2007 għal-Lombardia u fit-12 ta' Frar 2008 għat-Toscana. Dawn l-applikazzjonijiet jikkonformaw mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006.

                  (4)

                  Il-Fond, għalhekk, għandu jiġi mobilizzat sabiex jipprovdi kontribuzzjoni finanzjarja għall-applikazzjonijiet,

            IDDEĊIDEW KIF ĠEJ:
      Artikolu 1
      Għall-baġit ġenerali tal-Unjoni Ewropea għas-sena finanzjarja 2008, il-Fond Ewropew ta' Aġġustament għall-Globalizzazzjoni għandu jiġi mobilizzat biex jipprovdi s-somma ta' EUR 35 158 075 f'approprjazzjonijiet għall-impenji u għall-ħlasijiet.
      Artikolu 2
      Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.

         Magħmula fi Strasburgu, … Novembru 2008.

            Għall-Parlament Ewropew

               Il-President

            Għall-Kunsill

               Il-President

         (1)  ĠU C 139, 14.6.2006, p. 1.

         (2)  ĠU L 406, 30.12.2006, p. 1.